text:
ओकर दिल में डर बइठ गेलइ, आउ ऊ डरे लगलइ अपन ऊ हरेक शब्द, हरेक हाव-भाव के चलते, जे वस्तुतः ऊ व्यक्ति लगी संकोच के बात हलइ, जे अइसीं खुद पर विश्वास नयँ करऽ हलइ ।
Wednesday, March 04, 2015
अपराध आउ दंड - भाग – 3 ; अध्याय – 2
अपराध आउ दंड
भाग – 3
अध्याय – 2
रज़ुमिख़िन दोसरा दिन सात बजे के बाद उठलइ, त चिंतित आउ गंभीर हलइ । कइएक नयका आउ अप्रत्याशित परेशानी अचानक ओकरा सामने ई सुबह में आ गेलइ । ऊ पहिले कल्पनो नयँ कर सकले हल, कि कभी अइसे उठतइ । ओकरा कल के सब्भे चीज के एक-एक ब्योरा आद पड़ गेलइ आउ महसूस कइलकइ, कि ओकरा साथ कुछ तो असाधारण घटले ह, कि ओकरा अइसन एक छाप मिलले ह, जे अभी तक ओकरा लगी बिलकुल अपरिचित आउ पहिलौकन से बिलकुल भिन्न हइ । साथे-साथ ऊ स्पष्ट रूप से अनुभव कइलकइ, कि जे सपना ओकर दिमाग में प्रज्वलित होले हल, ऊ उच्चतम सीमा तक असाध्य हइ - अइसन असाध्य, कि ओकरा ई सपना पर लाज अनुभव होलइ, आउ ऊ जल्दी से जल्दी अपन ध्यान अधिक अत्यावश्यक चिंता आउ परेशानी तरफ मोड़ देलकइ, जे ओकरा "तीन गुना अभिशप्त कल के दिन" से धरोहर में मिलले हल ।
ओकर सबसे खराब अनुस्मरण (recollection) में ई हलइ, कि ऊ कइसन ‘नीचता आउ कमीनापन’ देखइलके हल, खाली ई एक वजह से नयँ, कि ऊ पीयल हलइ, बल्कि ई वजह से, कि ऊ लड़की के सामने, ओकर परिस्थिति के नजायज फयदा उठाके, अपन मूर्खतापूर्ण त्वरित ईर्ष्या में, ओकर मंगेतर के गरिअइलके हल, जबकि नयँ खाली ओकन्हीं के आपसी संबंध आउ दायित्व के बारे कुछ नयँ जन्नऽ हलइ, बल्कि ऊ अदमियो के बारे ठीक से बिन जानलहीं । आउ एतना जल्दीबाजी आउ उतावलापन में ओकर चरित्र के आकलन करे के ओकरा की अधिकार हलइ ? आउ ओकरा निर्णायक बने लगी केऽ आमंत्रित कइलके हल ? आउ की वास्तव में अवदोत्या रोमानोव्ना जइसन जीव, पइसा के खातिर खुद के कोय कमीना अदमी के समर्पित कर सकऽ हइ ? मतलब, ओकरा में कोय गुण होवहीं के चाही । आउ ठहरे के कमरा ? ओकरा वास्तव में कइसे मालूम पड़लइ, कि ऊ सब कमरा ओइसन तरह के हइ ? वस्तुतः ऊ एगो फ्लैट तैयार करवा रहले ह ... छिः, ई सब केतना कमीनापन हइ ! आउ ई कइसन स्पष्टीकरण (सफाई, दलील) हइ, कि ऊ पीयल हलइ ? मूर्खतापूर्ण बहाना, जे ओकरा लगी आउ भी अपमानजनक हलइ ! दारू में - सच रहऽ हइ, आउ ई सच तो अइकी ऊ सब निकस गेलइ, "मतलब, ओकर ईर्ष्यालु, अशिष्ट हृदय से सब्भे गंदगी बाहर निकस गेलइ !" आउ की वास्तव में ऊ रज़ुमिख़िन के कुच्छो हद तक अइसन सपना देखना उचित हइ ? ओइसन लड़की के तुलना में ओकर की हस्ती हइ - ऊ पीयल उपद्रवी आउ कल के डींग हाँके वला के ? "की अइसन सनकी आउ हास्यास्पद मिलान संभव हइ ?" रज़ुमिख़िन ई विचारे से निराशा में शरम से लाल हो गेलइ, आउ अचानक, मानूँ सोद्देश्य, एहे पल में, ओकरा साफ-साफ आद पड़ गेलइ, कि कइसे ऊ ओकन्हीं के साथ बात कइलके हल, ज़ीना पर खड़ी-खड़ी, कि मकान-मालकिन ओकरा चलते अवदोत्या रोमानोव्ना से जलतइ ... ई तो बरदास के बाहर हलइ । भनसा-घर के स्टोव पर ऊ पूरा जोर से घुमाके मुक्का मालकइ, अपन हाथ घायल कर लेलकइ आउ एगो अइँटा बाहर निकास देलकइ।
"जाहिर हइ", एक मिनट के बाद ऊ बड़बड़इलइ, एक प्रकार के आत्मतिरस्कार के भावना से, "जाहिर हइ, ई सब नीच हरक्कत के अब कभी नयँ पेंट कइल जा सकऽ हइ आउ न पाटल (ठीक कइल) जा सकऽ हइ ... मतलब हइ, कि एकरा बारे सोचनो बेकार हइ, आ ओहे से चुपचाप जाय के चाही, आउ ... अपन कर्तव्य के पालन करे के चाही ... ओहो चुपेचाप, आउ ... आउ माफी भी नयँ माँगे के चाही, आउ कुच्छो बोले के नयँ चाही, आउ ... आउ, जाहिर हइ, अब सब कुछ खतम हो गेल !"
आउ तइयो, कपड़ा पेन्हते बखत, हमेशे के अपेक्षा कुछ जादहीं सवधानी से अपन पोशाक तरफ ध्यान देलकइ । दोसर पोशाक ओकरा पास नयँ हलइ, आउ अगर होवो करते हल, तइयो शायद ऊ एकरा नयँ पेन्हते हल, "तइयो हम जान-बूझके नयँ पेन्हतिए हल" । लेकिन कइसनो हालत में ऊ सनकी आउ गंदा-संदा फूहड़ तो नयँ रह सकऽ हइ - ओकरा दोसरा कोय के भावना के ठेस पहुँचावे के कोय अधिकार नयँ हइ, खास तौर पे तब, जबकि दोसरा सब के खुद्दे ओकर जरूरत हइ आउ खुद्दे अपना हीं बोलइते जा हइ । अपन पोशाक के ऊ सवधानी से ब्रश कइलकइ । झालटी (linen) ओकरा पर हमेशे संतोषजनक लगऽ हलइ; ई मामले में ऊ विशेष रूप से साफ-सुथरा हलइ ।
ई सुबह ऊ उत्साहपूर्वक नहइलइ - नस्तास्या के हियाँ से साबुन मिल गेले हल - केश, गरदन आउ खास करके हाथ धोलकइ । जब बात ई प्रश्न पर पहुँचलइ - कि अपन दाढ़ी के खुँट्टी सफाचट करे कि नयँ (प्रस्कोव्या पावलोव्ना के पास उत्तम-उत्तम अस्तूरा हलइ, जे ऊ अपन स्वर्गीय पति मिस्टर ज़ारनित्सिन के बाद अभियो तक जोगइले हलइ), त ई प्रश्न के समाधानो बड़ी निर्दयता के साथ नकारात्मक रूप में कइल गेलइ - "अइसीं रहे देल जाय ! हूँ, ओकन्हीं की सोचता, कि हम दाढ़ी चिकना कइलिअइ इ वास्ते कि ... पक्का अइसीं सोचते जइता ! नयँ, संसार के कउनो चीज लगी नयँ !"
आउ ... आउ मुख्य बात ई हइ, कि ऊ एतना असभ्य, गंदा हइ, ओकर चाल-चलन भठियारखाना जइसन हइ; आउ ... आउ, मान लेल जाय, कि ऊ जानऽ हइ, कि ऊ बल्कि जरिक्को मनी सदाचारिए अदमी हइ ... तइयो, एकरा में इतराय के की बात हकइ, कि ऊ सदाचारी अदमी हइ ? हरेक के सदाचारी अदमी होवे के चाही, बल्कि आउ बेहतर, आउ ... आउ तइयो (ई बात ओकरा आद आवऽ हइ) कुछ तो ओकर कार-बार हलइ ... ई बात नयँ हलइ, के एकरा बेईमानी कहल जा सकऽ हलइ, लेकिन तइयो ! ... आउ कभी-कभी ओकर दिमाग में कइसन-कइसन विचार उट्ठऽ हलइ ! हूँ ... ई सब के अवदोत्या रोमानोव्ना के सामने रक्खे के ! खैर, भाड़ में जाय! अइसीं सही ! त हम जान-बूझके अइसन गंदा, लम्पट, भठियारखाना जइसन तौर-तरीका वला रहम, आउ कोय परवाह नयँ ! आउ हम एकरो से बत्तर रहम ! ..."
आउ एहे स्वगत भाषण के हालत में ज़ोसिमोव ओकरा पइलकइ, जे अपन रात प्रस्कोव्या पावलोव्ना के स्वागत-कक्ष (drawing-room) में बितइलके हल ।
ऊ घर जाय वला हलइ, आउ बाहर जाय बखत, रोगी के देखे लगी जल्दी कइलकइ । रज़ुमिख़िन ओकरा सूचित कइलकइ, कि ऊ सुत्तल हकइ, गहरा नीन में । ज़ोसिमोव सलाह देलकइ कि ओकरा नयँ उठावल जाय, जब तक कि ऊ खुद्दे नयँ जग जाय । आउ खुद्दे दस बजे के बाद आके देख जाय के वादा कइलकइ ।
"अगर खाली ऊ घर पर रहइ", ऊ आगे बोललइ । "लानत हइ ! अपने रोगी पर नियंत्रण नयँ, लेकिन ओकर इलाज कर ! तोरा मालूम हउ कि ऊ ओकन्हीं के पास जइतइ, कि ओकन्हिंये हियाँ अइते जइता ?"
"हमर विचार से, ओकन्हिंये अइते जइता", प्रश्न के उद्देश्य समझके रज़ुमिख़िन उत्तर देलकइ, "आउ, जाहिर हइ, कि अपन पारिवारिक मामला के बारे बातचीत करते जइता । हम चल जइबउ । तोरा, डाक्टर के हैसियत से, जाहिर हइ, हमरा से जादे अधिकार होतउ ।"
"लेकिन हम कोय पापस्वीकर्ता (confessor) पादरी तो नयँ हकिअइ; हम तो अइबइ आउ चल जइबइ; आउ ओकन्हीं के अलावे हमरा कइएक काम हके ।"
"एक बात से हम परेशान हकूँ", नाक-भौं सिकोड़ते रज़ुमिख़िन बीच में बोललइ, "कल हम, पीयल हालत में, ओकरा सामने बहुत कुछ बड़बड़ा गेलिअइ, रस्ता में जइते बखत, कइएक तरह के बकवास के बारे ... कइएक तरह के ... जेकरा में एहो, कि जेकर तोरा डर हउ, जइसे ऊ ... पागल होल जा रहले ह ..."
"आउ तूँ ओहे बारे कल्हे महिलो सब के टुभक देलहीं ।"
"मालूम हके, कि ई बेवकूफी हइ ! चाहीं त हमरा पीट सकऽ हीं ! आउ की सचमुच तोरा कोय तरह के पक्का विचार हलउ ?"
"बिलकुल बकवास हइ, ई हम कह रहलियो ह; कइसन पक्का विचार ! तूँ खुद्दे ओकरा एकोन्मादी (monomaniac) बतइलहीं हल, जब तूँ हमरा ओकरा पास ले जाब करऽ हलहीं ... हूँ, आउ हमन्हीं कल्हे आउ आग में घी के काम करते गेलिअइ, मतलब कि तूँ, ई सब कहानी के साथ ... घर के पेंटर के बारे; निम्मन बातचीत, जबकि ऊ, शायद, खुद्दे ई बात पर अपन आपा खो देलकइ ! काश हम पक्का ई जनतिए हल, कि तखने थनमा में की होले हल आउ, कि हुआँ कोय तो कमबख्त ई शंका में ... ओकरा अपमानित कइलके हल ! हूँ ... त हम कल अइसन बातचीत नयँ होवे देतिए हल । वस्तुतः ई एकोन्मादी लोग एगो बून के समुद्दर (तिल के ताड़) बना दे हइ, अपन कोरी कल्पना के ठोस सच्चाई के शकल में देखे लगते जा हइ ... जाहाँ तक हमरा आद पड़ऽ हके, कल्हे, ज़म्योतोव के ई खिस्सा से हमरा आधा रहस्य समझ में आ गेल । लेकिन ई तो कुछ नयँ हइ ! हम एगो मामला के बारे जानऽ हिअइ, कि कइसे एगो चालीस बरस के रोगभ्रमी (hypochondriac), एगो आठ साल के लड़का के रोज दिन के टेबुल के पास कइल गेल मजाक बरदास नयँ कर पइलकइ, आउ ओकर गला रेत देलकइ ! आउ हियाँ, पूरा चिथड़ा में, ढीठ पुलिस अफसर, शुरुआत होल रोग, आउ अइसन शंका ! क्रोधोन्मत्त रोगभ्रमी लगी ! अइसन उन्मत्त अपवादात्मक अहंकार के रहते ! आउ हिएँ पर, शायद, रोग के पूरा शुरुआती बिन्दु बइठल हइ ! खैर, छोड़ ई सब बात के ! ... आउ हाँ, ई ज़म्योतोव सचमुच बहुत निम्मन लड़का हइ, खाली हूँ ... बेकार में ऊ ई सब कुछ बतइलकइ । बातूनी भयंकर !"
"लेकिन ऊ बतइवे केकरा कइलकइ ? हमरा आउ तोरा न ?"
"आउ पोरफ़िरी के ।"
"त एकरा से की, कि पोरफ़िरी के ?"
"आउ हाँ, तोर कुच्छो प्रभाव ओकन्हीं पर, मतलब माय आउ बेटी पर, हकउ ? ओकरा से आझ आउ जादे सवधान रहे के चाही ..."
"कइसूँ काम चला लेते जइता !" अनिच्छा से रज़ुमिख़िन उत्तर देलकइ ।
"आउ आखिर ई लूझिन के एतना खिलाफ काहे लगी हइ ? अदमी पइसा वला हइ, आउ, लगऽ हइ, कि ऊ (दुन्या) ओकर खिलाफ नयँ हइ ... आउ ओकन्हीं के पास फुट्टल कौड़ी नयँ हइ ? हइ न ?"
"त हमरा से तूँ की उगलवावे के कोशिश कर रहलहीं हँ ?" रज़ुमिख़िन झल्लइते बोललइ, "हमरा की मालूम, कि फुट्टल कौड़ी हइ, कि नयँ हइ ? खुद्दे पूछ, शायद, मालूम पड़ जइतउ ..."
"उफ, कभी-कभी कइसन गधा नियन बात करऽ हँ ! कल्हे वला दारू अभियो तक चढ़ल हउ ... फेर भेंट होतउ; अपन प्रस्कोव्या पावलोव्ना के हमरा रात के ठहरावे खातिर हमरा तरफ से धन्यवाद कह दिहँऽ । ऊ तो अन्दर से कमरा बन कर लेलकइ, दरवाजा के बाहर से हमर "शुभ दिन" (bonjour) के कामना के उत्तर नयँ देलकइ, आउ खुद्दे सात बजे उठलइ, समोवार ओकरा लगी भनसा-घर से गलियारा से होके ओकरा लगी लावल गेलइ ... हमरा तो दर्शन करे के काबिल नयँ समझल गेलइ ..."
ठीक नो बजे रज़ुमिख़िन बकलेयेव के मकान पर पहुँचलइ । दुन्नु महिला बहुत देर से ओकर बड़ी अधीरता से इंतजार कर रहला हल । ओकन्हीं सात बजे या एकर पहिलहीं उठ चुकला हल । ऊ अंदर अइलइ, त ओकर चेहरा रात नियन कार लग रहले हल, फूहड़ ढंग से झुकलइ, जेरा खातिर ऊ तुरते गोसा गेलइ - जाहिर हइ, खुद पर । ऊ मेजबान के बिना गणना कइलके हल (he had reckoned without his host; अर्थात्, ऊ प्रत्याशा के मामले में चूक कइलके हल, यानी ऊ पिछलौका शाम के पीयल हालत में अपन व्यवहार के कारण ई प्रत्याशा में हलइ कि ओकर स्वागत खराब तरह से कइल जइतइ) - पुलख़ेरिया अलिक्सांद्रोव्ना तो ओकरा तरफ झपट पड़ला, ओकर दुन्नु हाथ पकड़ लेलका आउ लगभग ओकरा (हाथ के) चूम लेलका । ऊ डरते-डरते अवदोत्या रोमानोव्ना तरफ नजर डललकइ; लेकिन ई गर्वीला चेहरा पे ई क्षण कृतज्ञता आउ मित्रता के अइसन भाव हलइ, ओकरा लगी अइसन पूर्ण आउ अप्रत्याशित सम्मान के भाव हलइ (उपहासात्मक दृष्टि आउ अवांछित, मोसकिल से छिपावे लायक तिरस्कार के बदले !), कि सचमुच ओकरा आउ सहज महसूस होते हल, अगर ओकरा गारी देल जइते हल, नयँ तो ओकरा बहुत घबराहट होते हल । भाग्यवश, बातचीत लगी एगो तैयार विषय हलइ, आउ ऊ जल्दी से एकर फयदा उठावे लगी एकरा धर लेलकइ।
ई सुनके, कि "अभियो तक नयँ जगले ह", लेकिन "सब कुछ ठीक-ठाक हइ", पुलख़ेरिया अलिक्सांद्रोव्ना एलान कइलका, कि ई आउ निम्मन बात हइ, "काहेकि उनका लगी बहुत, बहुत, बहुत जरूरी हइ पहिलहीं बातचीत कर लेना" । चाय के बात उठलइ आउ साथे में पीये के निमंत्रण; रज़ुमिख़िन के इंतजार में ओकन्हीं अभी तक नयँ पिलका हल । अवदोत्या रोमानोव्ना घंटी बजइलकइ, बोलाहट पर फट्टल-चिट्टल कपड़ा पेन्हले एगो गंदा सन बैरा अइलइ, आउ ओकरा चाह के औडर देल गेलइ, जे आखिर परसल गेलइ, लेकिन अइसन गंदा-संदा आउ बेढंगा तरह से, कि महिला सब के लाज अनुभव होलइ । रज़ुमिख़िन लॉज के व्यवस्था पर जोरदार डाँट लगाहीं वला हलइ, कि लूझिन के आद आ गेला पर चुप्पी साध लेलकइ, दुविधा में पड़ गेलइ, आउ ओकरा बहुत जादे खुशी होलइ, जब पुलख़ेरिया अलिक्सांद्रोव्ना के सवाल पर सवाल बरसे लगलइ, लगातार, बिन कोय रुकावट के। ओकन्हीं के जवाब देते-देते, ऊ पौन घंटा तक बात करते रहलइ, लगातार बीच-बीच में टोकल गेलइ आउ फेर से सवाल पर सवाल कइल गेलइ, आउ सब्भे सबसे मुख्य आउ आवश्यक तथ्य बतावे में सफल हो गेलइ, जे ऊ खाली पिछले साल से रोदियोन रोमानोविच के जिनगी के बारे जानऽ हलइ, आउ अंत में ओकर बेमारी के खिस्सा विस्तार से बतइलकइ । लेकिन ऊ बहुत कुछ बात छोड़ देलकइ, जे छोड़िये देना बेहतर हलइ, जेकरा में हलइ थाना के दृश्य आउ ओकर बाद के घटना सब । ई सब खिस्सा ओकन्हीं बड़ी गौर से सुन रहला हल; लेकिन जब ऊ सोचलकइ, कि अब सब कुछ बताना समाप्त हो गेलइ आउ श्रोता के संतुष्टि हो गेलइ, त लगलइ, कि ओकन्हीं लगी जइसे ऊ अभी शुरुओ नयँ कइलके हल ।
"बतावऽ, हमरा बतावऽ, तूँ की सोचऽ ह ... ओह, माफ करऽ, हमरा अभी तक तोर नाम नयँ मालूम !" पुलख़ेरिया अलिक्सांद्रोव्ना जल्दी-जल्दी बोलला ।
"द्मित्री प्रोकोफ़िच ।"
"तब ई, द्मित्री प्रोकोफ़िच, हमरा बहुत, बहुत जाने के इच्छा हइ ... साधारणतः ... ओकर अभी चीज सब के प्रति की दृष्टि हइ, मतलब, हमरा समझहो, हम कइसे तोरा समझइयो, मतलब बेहतर अइसे कहल जाय - ओकरा की पसीन हइ आउ की पसीन नयँ हइ ? की ऊ हमेशे अइसीं चिड़चिड़ा रहऽ हइ ? ओकर कइसन-कइसन इच्छा रहऽ हइ, कहे के मतलब, सपना, अगर बताना संभव हको ? अभी ओकरा पर ठीक-ठीक कउची के असर रहऽ हइ ? एक शब्द में, हम ई जाने ल चाहबइ ..."
"अगे, माय, एतना ढेर सारा सवाल के जवाब कोय अचानक एक साथ कइसे दे सकऽ हइ !" दुन्या टिप्पणी कइलकइ ।
"हे भगमान, वास्तव में हम बिलकुल, बिलकुल, बिलकुल नयँ अइसन हालत में ओकरा देखे के आशा करऽ हलूँ, द्मित्री प्रोकोफ़िच ।"
" जी, ई तो बिलकुल स्वाभाविक हइ", द्मित्री प्रोकोफ़िच जवाब देलकइ । "हमरा तो माय नयँ हके, लेकिन हमर चाचा हर साल हियाँ आवऽ हथिन आउ लगभग हरेक तुरी हमरा नयँ पछान पावऽ हथिन, हमर सूरत भी, लेकिन व्यक्ति हथिन बुद्धिमान; आ अपने के साथ तीन साल के जुदाई के दौरान बहुत पानी बह चुकले ह । हम की कह सकऽ हिअइ ? हम रोदियोन के डेढ़ साल से जानऽ हिअइ - चिड़चिड़ा, उदास, ढीठ, आउ घमंडी; हाल में (आ शायद, बहुत पहिले से) शंकालु आउ रोगभ्रमी (hypochondriac) । उदार हृदय आउ दयालु । अपन भावना के दोसरा के बताना पसीन नयँ आउ जल्दीबाजी में कुछ तो क्रूरतापूर्ण कर बइठतइ, बनिस्पत दिल के बात शब्द में व्यक्त करे के । लेकिन कभी-कभी रोगभ्रमी बिलकुल नयँ लगऽ हइ, बल्कि खाली भावशून्य आउ अमानुषिकता के हद तक निर्दय, वस्तुतः, लगऽ हइ जइसे कि ऊ खंडित मनस्कता के व्यक्ति हइ - दू परस्पर विरोधी चरित्र वला - बारी-बारी से एक दोसरा में परिवर्तनशील । कभी-कभी भयंकर रूप से बिलकुल मौन ! कोय भी चीज खातिर ओकरा पास फुरसत नयँ, सब कुछ जइसे ओकर काम में बाधा डालऽ हइ, जबकि खुद्दे पड़ल रहऽ हइ, कुछ नयँ करऽ हइ । ऊ उपहासप्रिय नयँ, आउ ई कारण से नयँ कि ओकरा में तीक्ष्णता नयँ हइ, बल्कि जइसे ओकरा ई सब क्षुद्र काम लगी फुरसत नयँ हइ । ऊ पूरा सुनवो नयँ करऽ हइ, जे कुछ ओकरा कहल जा हइ । ओकरा कभियो अइसन चीज में रुचि नयँ रहऽ हइ, जेकरा में सब, कोय विशेष क्षण में रुचि ले हइ । अपना के बहुत उँचगर समझऽ हइ, आउ लगऽ हइ, बिन कोय आधार के बगैर नयँ । अच्छऽ, आउ की ? ... हमरा लगऽ हइ, कि अपने के आगमन से ओकरा पर बहुत सकारात्मक प्रभाव पड़तइ ।"
"आह, भगमान अइसने करे !" अपन रोद्या के बारे रज़ुमिख़िन के राय से दुखी होके पुलख़ेरिया अलिक्सांद्रोव्ना चिल्लइला ।
आउ आखिर रज़ुमिख़िन अवदोत्या रोमानोव्ना तरफ कुछ अधिक साहस के साथ देखलकइ । बातचीत के दौरान ऊ अकसर ओकरा तरफ नजर डालऽ हलइ, लेकिन सरसरी तौर पे, खाली पल भर खातिर, आउ तुरते अपन नजर फेर ले हलइ । अवदोत्या रोमानोव्ना कभी टेबुल पास बइठऽ हलइ आउ ध्यान से सुन्नऽ हलइ, त कभी फेर से उठ जा हलइ आउ चहलकदमी करे लगऽ हलइ, अपन आदत के अनुसार, एक कोना से दोसरा कोना, अपन दुन्नु हाथ आड़े-तिरछे कइले, होंठ एक दोसरा से दाबले, अपन चहलकदमी के बिना रोकले बीच-बीच में अपन सवाल करते, विचारमग्न हालत में । ओकरो एहे आदत हलइ कि जे कुछ कहल जा हलइ ओकरा पूरा-पूरा अन्तिम तक नयँ सुन्नऽ हलइ । ऊ गहरा रंग के महीन कपड़ा के पोशाक पेन्हले हलइ, आउ गरदन में एगो पारदर्शक ओढ़नी लपेटले हलइ । कइएक लक्षण से रज़ुमिख़िन तुरते नोटिस कर लेलकइ, कि दुन्नु औरतियन बहुत जादे गरीब हालत में हइ । अगर अवदोत्या रोमानोव्ना रानी के तरह सज्जल-सँवरल रहते हल, त, शायद, ऊ (रज़ुमिख़िन) ओकरा से बिलकुल नयँ डरते हल; लेकिन अब तो, शायद, खाली ई कारण से, कि ऊ बिलकुल मामूली कपड़ा पेन्हले हइ, कि ऊ ई सब कंजूसी हालत नोटिस कइलकइ,
ओकर दिल में डर बइठ गेलइ, आउ ऊ डरे लगलइ अपन ऊ हरेक शब्द, हरेक हाव-भाव के चलते, जे वस्तुतः ऊ व्यक्ति लगी संकोच के बात हलइ, जे अइसीं खुद पर विश्वास नयँ करऽ हलइ ।
ओकर दिल में डर बइठ गेलइ, आउ ऊ डरे लगलइ अपन ऊ हरेक शब्द, हरेक हाव-भाव के चलते, जे वस्तुतः ऊ व्यक्ति लगी संकोच के बात हलइ, जे अइसीं खुद पर विश्वास नयँ करऽ हलइ ।
"अपने तो हमर भैया के चरित्र के बारे बहुत कुछ दिलचस्प बात बतइलथिन आउ ... बिलकुल निष्पक्ष भाव से बतइलथिन । ई तो अच्छा हइ; हम सोचब करऽ हलिअइ, कि अपने उनका सामने में बहुत इज्जत करऽ हथिन ।" अवदोत्या रोमानोव्ना मुसकइते बोललइ । "लगऽ हइ, एहो बात सच हइ, कि उनका पास एगो औरत के होवे के चाही ।" ऊ विचारमग्न अवस्था में बात आगे बढ़इलकइ ।
"हम तो ई नयँ बोललिअइ, तइयो, शायद, अपने ई मामले में सही हथिन, खाली ..."
"की ?"
"वस्तुतः ऊ केकरो नयँ प्यार करऽ हइ; आउ शायद, कभियो नयँ प्यार करतइ", रज़ुमिख़िन तड़ाक से उत्तर देलकइ ।
"मतलब कि ऊ प्यार करिए नयँ सकऽ हथिन ?"
"आ जानऽ हथिन, अवदोत्या रोमानोव्ना, अपने तो बिलकुल अपन भैया से मिल्लऽ-जुल्लऽ हथिन, सब्भे कुछ में !" ओकर मुँह से निकस गेलइ, ओकरा खुद्दे लगी बिलकुल अप्रत्याशित रूप से, लेकिन तुरतम्मे, ई खियाल अइला पर, कि अभी-अभी जे कुछ ओकरा ओकर भाय के बारे बोलले हल, ओकर चेहरा चुकंदर नियन लाल हो गेलइ आउ भयंकर रूप से परेशान हो उठलइ । ओकरा तरफ देखके, अवदोत्या रोमानोव्ना के हँसी नयँ बरदास होलइ ।
"रोद्या के बारे तोहन्हीं दुन्नु के गलतफहमी हो सकऽ हको", जरी चिढ़के पुलख़ेरिया अलिक्सांद्रोव्ना बीच में बोल उठला । "हम अभी के बात नयँ कर रहलियो ह, दुनेच्का । ऊ, जे प्योत्र पित्रोविच ई चिट्ठी में लिक्खऽ हका ... आउ हमन्हीं दुन्नु जे समझ रहलिए हल, शायद, गलत हइ, लेकिन तूँ कल्पनो नयँ कर सकऽ हकहो, द्मित्री प्रोकोफ़िच, कि ऊ कइसन सनकी हइ, आउ की कहल आवे, मनमौजी हइ । ओकर चरित्र पर हम कभियो नयँ विश्वास कर सकऽ हलिअइ, तबहियो जब ऊ पनरहे साल के हलइ । हमरा ई पक्का विश्वास हइ, कि ऊ अभियो अचानक कुछ अइसन कर ले सकऽ हइ, जे आउ कोय ई काम करे के बारे कभी सोचियो नयँ सकऽ हइ ... दूर जाय के जरूरत नयँ हइ - तोहरा मालूम हको, कि कइसे ऊ डेढ़ साल पहिले, हमरा अचरज में डाल देलक, हमरा हिलाके रख देलक आउ लगभग बिलकुल मारिए देलक हल, जब ऊ ई लड़की से शादी करहीं जा रहल हल, की नाम हलइ ओकर, ई ज़ारनित्सिना, ओकर मकान-मालकिन, के बेटी के ?"
"ई कहानी के बारे कुछ विस्तार से जानऽ हथिन?" अवदोत्या रोमानोव्ना पुछलकइ ।
"तूँ सोचऽ हो", पुलख़ेरिया अलिक्सांद्रोव्ना जोश के साथ बात जारी रखलका, "कि तखने हमर लोर, हमर विनती, हमर रोग-बेमारी, शोक से, शायद, हमर मौत, हमर गरीबी, ओकरा रोक सकते हल? सब्भे बाधा के ऊ बहुत अराम से पार कर लेते हल । लेकिन त की वास्तव में, की वास्तव में ऊ हमन्हीं से प्यार नयँ करऽ हइ?"
"ऊ कुच्छो आउ कभी खुद्दे हमरा से ई कहानी के बारे नयँ बोललइ", सवधानी से रज़ुमिख़िन जवाब देलकइ, "लेकिन हम थोड़े-बहुत खुद श्रीमती ज़ारनित्सिना से सुनलिए हल, जेहो अपना तरफ से कहानी उड़ावे वली औरत नयँ हइ, आउ जे कुछ हम सुनलिअइ, ऊ शायद, कुछ अजीबे हइ ..."
"लेकिन की, की सुनलथिन अपने ?" दुन्नु औरतियन एक्के तुरी पुछ बइठला ।
"लेकिन कुच्छो अइसन बहुत विशेष नयँ । हम खाली एहे जनलिअइ, कि ई शादी, जे बिलकुल पक्का हो चुकले हल आउ जे दुलहिन के मौत के कारण नयँ हो सकलइ, खुद श्रीमती ज़ारनित्सिना के पसीन नयँ हलइ ... एकरा अलावे, कहल जा हइ, कि खुद दुलहिन सुत्थर नयँ हलइ, मतलब कहल जा हइ, कि बदसूरतो हलइ ... आउ अइसन बेमरियाही, आउ ... आउ अजीब ... तइयो, लगऽ हइ, कुछ गुण भी हलइ । निश्चय ही कुछ न कुछ गुण होवहीं के चाही; नयँ तो ई सब के कोय मतलब नयँ हइ ... कोय दहेजो-उहेज नयँ, लेकिन ऊ दहेज पर ध्यान नयँ देलके होत ... साधारणतः, अइसन मामला में कोय निर्णय करना कठिन हइ ।"
"हमरा अकीन हइ, कि ऊ एगो काबिल लड़की हलइ", अवदोत्या रोमानोव्ना संक्षेप में अपन राय देलकइ ।
"भगमान हमरा क्षमा करे, लेकिन हमरा तो तखने ओकर मौत से खुशी होलइ, हलाँकि हमरा ई नयँ मालूम, कि ओकन्हीं दुन्नु में केऽ दोसरा के जिनगी बरबाद करते हल - ई ओक्कर, कि ऊ एक्कर ?" पुलख़ेरिया अलिक्सांद्रोव्ना बात समाप्त करते बोलला । फेनु सवधानी से, बीच-बीच में रुकके आउ दुन्या के तरफ लगातार नजर फेरते, जे स्पष्टतः ओकरा अच्छा नयँ लगलइ, ऊ फेर से रोद्या आउ लूझिन के बीच के कल्हे के दृश्य के बारे पुच्छे लगला । ई घटना, जइसन कि देखाय दे हलइ, ओकरा बहुत जादे बेचैन कर रहले हल, भय आउ कंपन के हद तक । रज़ुमिख़िन सब कुछ फेर से विस्तार से बतइलकइ, लेकिन अबरी ऊ अप्पन निष्कर्ष भी जोड़ते गेलइ - अबरी ओकर बेमारी के आधार पर ओकरा बहुत कम माफ करते, ऊ सीधे-सीधे रस्कोलनिकोव के जान-बूझके प्योत्र पित्रोविच के अपमानित करे के दोषी ठहरइलकइ ।
"ऊ बेमारी के पहिलहीं ई बात के सोच रखलके हल", ऊ आगू बोललइ ।
"हमरो एहे खियाल हकइ", पुलख़ेरिया अलिक्सांद्रोव्ना निराश भाव से बोलला । लेकिन उनका ई बात के बड़ी अचरज होलइ, कि प्योत्र पित्रोविच के बारे रज़ुमिख़िन अबरी एतना सवधानी से आउ मानूँ इज्जतो के साथ बात कर रहले हल । अवदोत्या रोमानोव्ना के भी ई बात से अचरज लगलइ ।
"त प्योत्र पित्रोविच के बारे तोहर ई विचार हको ?" पुलख़ेरिया अलिक्सांद्रोव्ना के पुच्छल बेगर नयँ रहल गेलइ।
"अपने के बेटी के होवे वला पति के बारे हमर आउ कोय दोसर विचार होइयो नयँ सकऽ हइ", रज़ुमिख़िन दृढ़तापूर्वक आउ जोश के साथ जवाब देलकइ, "आउ हम कोय सामान्य शिष्टता के नाते ई नयँ कह रहलिए ह, बल्कि ई चलते ... ई चलते ... बल्कि एहे एक कारण से, कि अवदोत्या रोमानोव्ना खुद्दे अपन मन से ई व्यक्ति के स्वीकार करे के अनुग्रह कइलथिन हँ । आउ अगर कल्हे उनका कुछ बुरा-भला कहलिअइ, त ई कारण से, कि कल्हे हम गंदा तरीका से पीयल हलिअइ आउ एकर अलावे ... पागल; हाँ, पागल, बिन दिमाग के, पागल हो गेलिए हल, बिलकुल ... आउ आझ ऊ बात पर हम शर्मिंदा हिअइ ! ..." ओकर चेहरा लाल हो गेलइ आउ चुप हो गेलइ । अवदोत्या रोमानोव्ना के चेहरा पर भी रौनक आ गेलइ, लेकिन चुप्पी नयँ तोड़लकइ । जबसे लूझिन के बारे ओकन्हीं बीच चर्चा शुरू होलइ, तबसे ऊ अपन मुँह से एक्को शब्द नयँ बोललइ ।
आउ ई दौरान पुलख़ेरिया अलिक्सांद्रोव्ना ओकर बिन सहारा के स्पष्टतः अपने आप के अनिर्णय के हालत में पइलका । आखिरकार बीच-बीच में अटकके आउ लगातार अपन बेटी तरफ निगाह फेरके, घोषित कइलका, कि उनका अभी एक परिस्थिति के चलते बहुत जादे परेशानी हकइ ।
"देखऽ हो, द्मित्री प्रोकोफ़िच ...", ऊ शुरू कइलका । "की हम द्मित्री प्रोकोफ़िच के साथ बिलकुल खुलके बात कर सकऽ हिअउ, दुनेच्का ?"
"बिलकुल, माय", रोबदार लहजा में अवदोत्या रोमानोव्ना टिप्पणी कइलकइ ।
"बात ई हइ", ऊ जल्दी से शुरू कइलका, मानूँ उनका अपन दुख बयान करे लगी उनका पर से एगो पहाड़ हटा देल गेल होवे । "आझ, बहुत भोरहीं, हमन्हीं के प्योत्र पित्रोविच से नोट मिललइ, हमर कल के आगमन के संदेश के जवाब के रूप में । देखवे करऽ हकहो, कि कल ऊ हमन्हीं के साथ मोलकात करे वला हलथिन, जइसन कि सूचित कइलथिन हल, ठीक स्टेशने पर । लेकिन ओकर बदले, टीसन पर भेंट करे खातिर भेजल गेलइ एगो नौकर, ई लॉज के पता के साथ आउ हम सब के हियाँ के रस्ता बतावे खातिर, आउ प्योत्र पित्रोविच ओकरा हमन्हीं के ई संदेश देवे लगी कह देलथिन कि ऊ खुद्दे हमन्हीं हीं हियाँ आझ सुबहे अइथिन । ओकर बदले में आझ सुबहे उनका तरफ से अइकी एगो नोट ... बेहतर हइ, कि खुद्दे एकरा पढ़ लेहो; एहे एक बिन्दु हइ, जे हमरा बेचैन कर रहल ह ... तूँ अभी खुद्दे देखबहो, कि ई कउन बिन्दु हइ, आउ ... हमरा अपन साफ-साफ विचार बतावऽ, द्मित्री प्रोकोफ़िच ! तूँ सबसे बेहतर रोद्या के चरित्र जानऽ हो आउ सबसे बेहतर सुझाव दे सकऽ हो । हम ई तोरा पहिलहीं बता दे हियो, कि दुनेच्का सब कुछ के निर्णय कर चुकले हल, पहिलहीं क्षण, लेकिन हम, हमरा अभियो समझ में नयँ आब करऽ हके, कि की करूँ, आउ ... आउ हम तोहर लगातार इंतजार में हलियो ।"
रज़ुमिख़िन नोट के खोललकइ, जेकरा में कल के तारीख अंकित हलइ, आउ निम्नलिखित पढ़लकइ –
"प्रिय महोदया पुलख़ेरिया अलिक्सांद्रोव्ना, अपने के सम्मान के साथ हम ई सूचित करऽ हिअइ, कि अचानक देरी हो जाय के वजह से हम अपने के साथ प्लैटफारम पर भेंट नयँ कर सकलिअइ, ऊ उद्देश्य से हम एगो अदमी भेज देलिए ह, जे बहुत तेज आउ जिम्मेदार हइ । आउ अत्यावश्यक सीनेट के काम रहे के कारण, कल सुबहे के भी अपने के साथ भेंट करे के सम्मान नयँ मिल पइतइ, आउ हम परिवार के मिलन में - अपने के बेटा के साथ आउ अवदोत्या रोमानोव्ना के अपन भाय के साथ - कोय बाधा नयँ डाले लगी चाहऽ हिअइ । हमरा अपने से भेंट करे के सम्मान आउ अपने के डेरा पर अपन सम्मान प्रकट करे के अवसर प्राप्त होतइ कल शाम तक, ठीक आठ बजे, आउ एकर अलावे हम ई आग्रहपूर्ण निवेदन करे के साहस करऽ हिअइ, आउ एकर साथ-साथ अपन अत्यावश्यक प्रार्थना सम्मिलित करे लगी चाहऽ हिअइ, कि हमन्हीं के ई सामान्य भेंट के दौरान रोदियोन रोमानोविच नयँ रहथिन, काहेकि ऊ हमरा अद्वितीय आउ असभ्य तौर से हमरा अपमान कइलका, जब हम उनकर बेमारी के हालत में कल भेंट करे खातिर गेलिए हल, आउ एकर अलावे, एक विशेष बिन्दु पर अपने के साथ निजी तौर पर आवश्यक आउ विस्तृत चर्चा करे के हइ, जेकरा बारे हम अपने के निजी तात्पर्य जाने लगी चाहबइ । एकरा साथ हम एहो पहिलहीं सूचित करऽ हिअइ, कि अगर हमर प्रार्थना के विरुद्ध हमरा रोदियोन रोमानोविच से भेंट हो जइतइ, त हम वापिस जाय लगी मजबूर हो जइबइ, आउ तब एकरा खातिर अपनहीं खुद दोषी होथिन। हम आगू ई बात मानके लिख रहलिए ह, कि रोदियोन रोमानोविच, जे हमर भेंट के समय एतना बेमार दिख रहला हल, दुइये घंटा के बाद बिलकुल चंगा हो गेला, आउ शायद, अपन अहाता से बाहर निकसके, अपनहूँ के हियाँ आ जा सकऽ हका । ई बात आउ पक्का हो गेलइ जब हम अपन आँख से देखलिअइ, एगो पियक्कड़ के फ्लैट में, जे घोड़ा से दबला के चलते मर गेले हल, जेकर बेटी के, जे एगो बदचलन लड़की हइ, कल्हे पचीस रूबल दे देलका, दफनावे के बहाने, जेकरा चलते हमरा बड़गो अचरज होलइ, ई जानके कि अपने केतना तकलीफ करके ई पइसा जामा कइलथिन हल । एकरे साथ, आदरणीया अवदोत्या रोमानोव्ना के अपन विशेष सम्मान व्यक्त करते, हम अपने के सम्मानजनक निष्ठावान भावना के स्वीकार करे के निवेदन करऽ हिअइ ।
भवदीय नम्र सेवक
प्यो॰ लूझिन"
"हमरा अब की करे के चाही, द्मित्री प्रोकोफ़िच ?" लगभग रोनी सूरत में पुलख़ेरिया अलिक्सांद्रोव्ना बोले लगी चालू कइलका । "हम कउन मुँह से रोद्या के नयँ आवे लगी कहूँ ? ऊ कल केतना जिद करके प्योत्र पित्रोविच के इनकार कर देवे के माँग कर रहल हल, आउ हियाँ ओकरा खुद्दे आवे से मना करे के हुकुम मिल रहल ह ! आउ ऊ जान-बूझके आ जात, जइसीं ओकरा पता चलत, आउ ... तब की होतइ ?"
"ओहे करथिन, जे अवदोत्या रोमनोव्ना फैसला कइलथिन हँ", शांति से आउ झट से रज़ुमिख़िन उत्तर देलकइ ।
"आह, हे भगमान ! ऊ बोलऽ हइ ... ऊ भगमान जाने की बोलऽ हइ आउ ऊ हमरा अपन उद्देश्य नयँ समझावऽ हइ ! ऊ बोलऽ हइ, कि बेहतर होतइ, मतलब, बेहतर नयँ, बल्कि कोय बात खातिर मानूँ आवश्यक हइ, कि रोद्या भी जान-बूझके हियाँ आझ आठ बजे आ जाय आउ ओकन्हीं दुन्नु में जरूर भेंट होवइ ... आउ हम ओकरा तो अइसीं चिठियो नयँ देखावे लगी चाहऽ हलिअइ, आउ कइसूँ चलाकी से, तोहर मदत लेके, अइसन प्रबंध करे ल चाहऽ हलिअइ, कि ऊ नयँ आवे ... काहेकि ऊ एतना चिड़चिड़ा हइ ... लेकिन हमरा कुच्छो समझ में नयँ आवऽ हके, कि कउन पियक्कड़ हुआँ मर गेलइ, आउ कउन हुआँ ओकर बेटी हइ, आउ कइसे ऊ ई बेटी के सब्भे पइसा दे देलकइ ... जे ..."
"जे तोरा एतना महँग पड़लउ, माय", अवदोत्या रोमानोव्ना बात पूरा कइलकइ ।
"ऊ कल होश में नयँ हलइ", रज़ुमिख़िन विचारमग्न होल बोललइ । "काश, अपने के मालूम पड़ते हल, कि ऊ हुआँ कलाली में की-की बक गेलइ, हलाँकि बात बुद्धिमानी के हलइ ... हूँ ! ऊ वास्तव में कल्हे कुछ तो एगो मरल अदमी के बारे आउ कोय लड़की के बारे बोल रहले हल, जब हमन्हीं घर जा रहलिए हल, लेकिन हमरा एक्को शब्द नयँ समझ में अइलइ ... तइयो, हम खुद्दे कल्हे ..."
"सबसे अच्छा, माय, हमन्हीं के खुद्दे उनके पास चले के चाही आउ हुआँ, हम अकीन देलावऽ हिअउ, हमन्हीं के तुरते मालूम हो जात कि की करे के चाही । आउ एकरा अलावे, समय हो गेलइ - हे भगमान ! दस से उपरे हो गेलइ !" ऊ चिल्ला उठलइ, अपन गरदन में वेनिस के बन्नल पातर सोना के चेन से लटकल मीनाकारी कइल शानदार घड़ी देखके, जे ओकर बाकी पोशाक के अनुसार बिलकुल मेल नयँ खा हलइ । "मंगेतर के देल उपहार होतइ", रज़ुमिख़िन सोचलकइ ।
"ओह, समय हो गेलउ ! ... समय हो गेलउ, दुनेच्का, समय हो गेलउ !" चिंतित होके पुलख़ेरिया अलिक्सांद्रोव्ना जल्दीबाजी मचावे लगला, "ऊ सोचे लगतइ, कि हमन्हीं कल्हे वला घटना के चलते अभी तक ओकरा से नराज हकिअइ, ओहे से हमन्हीं आवे में एतना देरी कर रहलिए ह । आह, हे भगमान !"
ई कहते, ऊ जल्दीबाजी में अपन दुपट्टा डललका आउ टोपी पहन लेका; दुनेच्को अपन पोशाक पेन्ह लेलकइ । ओकर दस्ताना नयँ खाली पुराना हलइ, बल्कि भूड़े-भूड़ होल हलइ, आउ जे रज़ुमिख़िन नोटिस कइलकइ, तइयो पोशाक के मामले में ई स्पष्ट गरीबी भी दुन्नु महिला के एगो विशिष्ट गरिमा प्रदान कर रहले हल, जे हमेशे ऊ लोग के साथ होवऽ हइ, जे जानऽ हइ कि मामूली कपड़ा कइसे पेन्हल जा हइ । रज़ुमिख़िन दुनेच्का के तरफ श्रद्धा से देखलकइ आउ ई बात के ओकरा गर्व होलइ कि ओकर ऊ मार्ग निर्देशन कर रहले ह (escorting) । "ऊ रानी", ऊ अपना बारे सोचलकइ, "जे कारागार में खुद अप्पन पेताबा के रफू करऽ हलइ, वस्तुतः, ऊ पल वास्तविक रानी नियन देखाय दे हलइ आउ बल्कि जादहीं, बनिस्पत सबसे शानदार उत्सव आउ दरबार में उपस्थित रहते समय । [1]"
"हे भगमान !" पुलख़ेरिया अलिक्सांद्रोव्ना दुखी होके चिल्लइला, "की हम सोचवो कइलिये हल, कि बेटवा से भेंट करे में हमरा डर लगत, अपन प्रिय, प्रिय रोद्या से, जइसन कि अभी डर रहलूँ हँ ! ... हमरा डर लगऽ हके, द्मित्री प्रोकोफ़िच !" सहमल नजर से ओकरा तरफ देखते ऊ आगू बोलला ।
"डर नयँ, माय", उनका चूमते दुन्या बोललइ, "उनका में विश्वास रख । हमरा विश्वास हके ।"
"आह, हे भगमान ! हमरो विश्वास हके, लेकिन सारी रात हमरा नीन नयँ आल !" बेचारी औरत चिल्ला उठला।
ओकन्हीं बाहर रोड पर निकस गेते गेला ।
"जानऽ हीं, दुनेच्का, जइसीं हमरा सुबहे आँख लगल, हम स्वर्गीया मार्फ़ा पित्रोव्ना के सपना में देखलूँ ... पूरा के पूरा उज्जर कपड़ा में ... हमरा भिर आल, हमर हाथ पकड़लक, आ खुद्दे हमरा सामने सिर हिलावऽ हके, आउ अइसन झटका से, अइसन झटका के साथ, कि मानूँ हमरा अपराधी ठहरावऽ हके ... की ई निम्मन शगुन हकइ ? आह, हे भगमान, द्मित्री प्रोकोफ़िच, तूँ अभियो नयँ जानऽ ह - मार्फ़ा पित्रोव्ना मर गेलइ !"
"नयँ, नयँ मालूम; कउन मार्फ़ा पित्रोव्ना ?"
"अचानक ! आउ कल्पना करऽ ..."
"बाद में, माय", दुन्या बात काटते बोललइ, "वस्तुतः उनका अभियो मालूम नयँ हइ, कि मार्फ़ा पित्रोव्ना के हकइ।"
"अरे, नयँ मालूम हको ? आ हम सोच रहलियो हल, कि तोरा सब कुछ मालूम हको । तूँ हमरा माफ करऽ, द्मित्री प्रोकोफ़िच, पिछले कुछ दिन से हमर दिमाग नयँ काम करऽ हको । सचमुच, हम तोहरा अपन फरिश्ता समझऽ हियो, आ ओहे से हमरा अकीन हलो कि तोरा सब कुछ मालूम हको । हम तोहरा अपन रिश्तेदार नियन समझऽ हियो ... नराज नयँ होइहऽ, कि हम अइसन बोलब करऽ हियो । आह, हे भगमान, ई तोर दहिना हथवा में की होलो ! चोट लगलो ह ?"
"जी, चोटे लग गेले हल", अतिप्रसन्न होल रज़ुमिख़िन बुदबुदइलइ ।
"हम कभी-कभी बहुत जादहीं दिल के बात कह दे हिअइ, एतना कि दुन्या हमरा ठीक करऽ हइ ... लेकिन, हे भगमान, ऊ कइसन दड़बा में रहऽ हइ ! ऊ जगवो कइल ह, कि नयँ ? आउ ई औरत, ओकर मकान-मालकिन, एकरा कमरा समझऽ हइ ? सुनऽ, तोहरा कहना हइ, कि ऊ अपन दिल के बात बताना पसीन नयँ करऽ हइ, त शायद हम अपन कमजोरी से ... ओकरा बोर करबइ ? ... की हमरा सलाह नयँ देबऽ, द्मित्री प्रोकोफ़िच ? हम ओकरा साथ कइसे बर्ताव करूँ ? जानऽ हो, हम तो बिलकुल खोवल-खोवल नियन रहऽ हूँ ।"
"कुच्छो के बारे ओकरा बहुत जादे सवाल नयँ करथिन, अगर देखथिन, कि ऊ मुँह बना रहले ह; खास करके सेहत के बारे जादे नयँ पुछथिन; ओकरा अच्छा नयँ लगऽ हइ ।"
"आह, द्मित्री प्रोकोफ़िच, माय होना केतना मुसीबत के बात हइ ! लेकिन अइकी ई ज़ीना (staircase) हकइ ... कइसन भयंकर ज़ीना हइ !"
"माय, तूँ तो पीयर पड़ गेलँऽ हँ, शांत हो जो, माय", ओकरा सहलइते दुन्या बोललइ, "ऊ तो तोरा देखिए के खुश हो जइथुन, आ तूँ एतना दुखी हो रहलँऽ हँ", अपन आँख चमकइते ऊ बोललइ ।
"ठहरथिन, हम आगू जाके देख ले हकिअइ, कि ऊ जग्गल हइ कि नयँ ।"
Posted by नारायण प्रसाद at 10:50 PM No comments: Links to this post
Labels: अनूदित साहित्य, उपन्यास
Subscribe to: Posts (Atom)


c: text/html

text:
Friday, May 08, 2015
अपराध आउ दंड - भाग – 4 ; अध्याय – 1
अपराध आउ दंड
भाग – 4
अध्याय – 1
"की, ई वास्तव में हमर सपना अभी तक जारी हके ?" रस्कोलनिकोव के दिमाग में फेर से विचार अइलइ । ऊ अप्रत्याशित अतिथि के तरफ सवधानी से आउ संदेहपूर्वक देखलकइ ।
"स्विद्रिगाइलोव ? कइसन बकवास ! अइसन नयँ हो सकऽ हइ !" आश्चर्यचकित होल ऊ आखिरकार जोरदार अवाज में बोललइ ।
लगऽ हलइ, अतिथि के ई विस्मय के उद्गार से बिलकुल अचरज नयँ होलइ ।
"हम अपने के पास दू कारण से अइलिए ह - पहिला, व्यक्तिगत रूप से अपने के साथ परिचय प्राप्त करे लगी चाहऽ हलिअइ, काहेकि हम अपने के विचार बहुत पहिले से सुन रखलिए ह, जे अपने खातिर बहुत दिलचस्प आउ लाभदायक हइ; दोसरा, हम सपनाऽ हिअइ, कि शायद अपने हमर एक अइसन काम में मदत करे से इनकार नयँ करथिन, जेकर सीधा संबंध अपने के प्रिय बहिन, अवदोत्या रोमानोव्ना, के भलाय से हइ । काहेकि हमरा, अपने के बिन अनुशंसा के, अपन पूर्वाग्रह के कारण ऊ शायद अहाता में अब अपन पास नयँ फटके देता, लेकिन अपने के मदत से हमरा भरोसा हइ ..."
"गलत भरोसा करऽ हथिन", बिच्चे में बात काटते रस्कोलनिकोव बोललइ ।
"की, हम अपने से पूछ सकऽ हिअइ, कि ओकन्हीं कल्हिंएँ पहुँचलथिन हँ ?"
रस्कोलनिकोव कोय जवाब नयँ देलकइ ।
"कल्हे, हमरा मालूम हइ । हम खुद्दे परसुने पहुँचलिअइ । अच्छऽ जी, अइकी एकरा बारे हम अपने के बतावऽ हिअइ, रोदियोन रोमानोविच; खुद के सफाई पेश करना हम फजूल समझऽ हिअइ, लेकिन हमरा ई बात कहे देथिन - ई सब मामला में, वास्तव में, हमरा तरफ से अइसन कउन विशेष अपराध हइ, मतलब, बिन कोय पूर्वाग्रह के, आउ विवेक से विचार कइला पर ?"
रस्कोलनिकोव चुपचाप ओकरा देखते रहलइ ।
"ई, कि हम अपन घर में एगो अरक्षित लड़की के पीछू लग गेलिअइ आउ 'ओकरा अपन घिनौना प्रस्ताव से अपमानित कइलिअइ' - एहे बात हइ, श्रीमान ? (अपने जे शायद कहे लगी चाहऽ होथिन, ऊ हम खुद्दे पहिलहीं कह रहलिए ह !) लेकिन अपने खाली एतना मान लेथिन, कि हमहूँ आखिर इंसान हकिअइ, et nihil humanum... [1] [एत निहिल हुमानुम ... (लैटिन) = आउ कुच्छो मानवीय ...], एक शब्द में, कि हमहूँ मोहित हो सकऽ हिअइ आउ हमरा प्यार हो जा सकऽ हइ (जे, जाहिर हइ, कि हमन्हीं के आज्ञा पर नयँ होवऽ हइ), आउ तब सब कुछ स्वाभाविक रूप से समझल जा सकऽ हइ । हियाँ परी पूरा प्रश्न हइ - हम दानव हिअइ, कि हम खुद्दे शिकार हिअइ ? आउ अगर हम शिकार हकिअइ तब ? अपन समान के साथ लेके अमेरिका चाहे स्विटजरलैंड भाग जाय के प्रस्ताव रखके, हम शायद सबसे अधिक सम्मानजनक भावना के अनुभव कर रहलिए हल, आउ साथे-साथ पारस्परिक सुख के प्रबंध करे के बारे सोच रहलिए हल ! ... बुद्धि तो कामवासना के दास होवऽ हइ; हम शायद खुद्दे के जादे नुकसान पहुँचा रहलिए हल, माफ करथिन ! ..."
"लेकिन बात ई बिलकुल नयँ हइ", नफरत के साथ बात बिच्चे में काटते रस्कोलनिकोव बोललइ, "सीधा सन बात ई हइ, कि अपने पसीन नयँ हथिन, चाहे अपने सही होथिन चाहे गलत, आउ हमन्हीं के अपने के साथ कुछ सरोकार नयँ हइ, आउ अपने के बाहर के रस्ता देखावऽ हिअइ, बस, चल जाथिन ! ..."
स्विद्रिगाइलोव अचानक जोर से हँस पड़लइ ।
"लेकिन अपने तो ... अपने के तो भ्रम में नयँ डालल जा सकऽ हइ !" ऊ बिलकुल निष्कपट रूप से हँसते बोललइ, "हम तो अपने के साथ चलाँकी करे के सोच रहलिए हल, लेकिन नयँ, अपने तो बिलकुल असली बिंदु पर आ गेलथिन !"
"लेकिन अपने तो अखनियों चाल चल रहलथिन हँ !"
"ओकरा से की ? ओकरा से की ?" स्विद्रिगाइलोव दिल खोलके हँसते दोहरइलकइ, "ई तो bonne guerre [बॉन गेर (फ़्रेंच) = निष्कपट लड़ाय] हइ, जे कहल जा हइ, कि सबसे स्वीकार्य चलबाजी हकइ ! ... लेकिन तइयो अपने तो हमरा बीच में टोक देलथिन; अइसे चाहे ओइसे, हम फेर से पुष्टि करऽ हिअइ - कुच्छो अप्रिय नयँ होते हल, अगर बाग में जे कुछ घटलइ, ऊ नयँ घटते हल । मार्फ़ा पित्रोव्ना ..."
"लोग के कहना हइ, कि अपने तो मार्फ़ा पित्रोव्ना के भी त्याग देलथिन ?" रुखाई से रस्कोलनिकोव बात बिच्चे में काटते बोललइ ।
"ओ, त अपने एकरो बारे सुनलथिन हँ ? लेकिन, कइसे नयँ सुनथिन हल ... अच्छऽ, जे अपने सवाल कइलथिन हँ, हम वास्तव में नयँ जानऽ हिअइ, कि हम अपने के की कहिअइ, हलाँकि हमर अपन अंतःकरण ई मामले में बिलकुल शांत हइ । मतलब, ई नयँ सोचथिन, कि अइसन कोय चीज के बारे हमरा कोय डर हलइ – सब कुछ ठीक-ठाक से आउ पूरे शुद्धता से कइल गेलइ - मेडिकल जाँच के बाद पक्षाघात (लकवा) पता चललइ, जे भरपूर खाना आउ लगभग पूरा बोतल शराब पीए के परिणाम हलइ, आउ जाँच में कुच्छो दोसरा निदान (diagnosis) नयँ पावल जा सकलइ ... जी नयँ, एहे बात कुछ समय से, खास करके रेलगाड़ी में बइठल यात्रा के दौरान, हम खुद्दे सोच रहलिए हल - की हम ई सब ... विपत्ति के कारण नयँ हलिअइ, कइसूँ नैतिक रूप से, झुंझलाहट चाहे अइसने कुछ तरह के चलते ? लेकिन हम ई निष्कर्ष पर अइलिअइ, कि एहो बिलकुल नयँ हो सकऽ हलइ ।"
रस्कोलनिकोव हँस पड़लइ ।
"एकरा में चिंता करे के की बात हइ !"
"आउ अपने हँस्सऽ हथिन कउन बात पर ? कल्पना करथिन - हम खाली दू तुरी चाभुक से पिटलिअइ, अइसन कि कोय बाम नयँ उखड़लइ ... किरपा करके, हमरा मानवद्वेषी नयँ समझथिन; हम ई पक्का जन्नऽ हिअइ, कि हमरा तरफ से ई केतना घिनौना काम होले हल, इत्यादि; लेकिन हम एहो अच्छा से जन्नऽ हिअइ, कि मार्फ़ा पित्रोव्ना शायद हमर ई, अइसे कहल जाय, उत्साह, से खुश होले होत । अपने के प्रिय बहिन से संबंधित कहानी के अंतिम बून तक निचोड़ लेल गेले ह । मार्फ़ा पित्रोव्ना के घरवे पर लचारी में बइठल तेसरा दिन हो चुकले हल; ओकरा शहर में लेके खुद के देखावे लगी कुछ नयँ रह गेले हल, आउ हुआँ सब कोय के अपन ई चिट्ठी से ऊबा देलके हल (चिट्ठी पढ़े के बात तो सुनवे कइलथिन होत ?) । आउ अचानक ई दू चाभुक असमान से गिर पड़ऽ हइ! पहिला काम ऊ करेता (घोड़ागाड़ी) के तैयार करे के औडर देलकइ ! ... हम ई बात के बारे नयँ बोलबइ, कि औरतियन के अइसनो मामला होवऽ हइ, जब साफ रूप से रोष रहलो पर ओकन्हीं के अपमानित होला पर बहुत-बहुत खुशी होवऽ हइ । अइसन मामला सब्भे के साथ होवऽ हइ; आम तौर पे अदमी के अपमानित होनो बहुत-बहुत अच्छा लगऽ हइ, अपने ई बात नोटिस कइलथिन हँ ? लेकिन औरतियन के तो खास करके । एहो कहल जा सकऽ हइ, कि एहे ओकन्हीं के एकमात्र चारा हइ ।"
एक तुरी रस्कोलनिकोव के तो लगलइ, कि उठके चल जाऊँ, आउ एकरे साथ ई मीटिंग के खतम कर दे । लेकिन कुछ उत्सुकता आउ मानूँ अंदाजो ओकरा एक क्षण लगी रोक लेलकइ ।
"अपने के लड़े के शौक हइ ?" ऊ लपरवाही से पुछलकइ ।
"नयँ, जादे नयँ", शांत भाव से स्विद्रिगाइलोव जवाब देलकइ । "आउ मार्फ़ा पित्रोव्ना के साथ तो कभी नयँ लड़ाय होलइ । हमन्हीं तो बिलकुल मेलजोल से रहऽ हलिअइ, आउ ऊ हमरा साथ हमेशे खुश रहऽ हलइ । ई सात साल के दौरान चाभुक के इस्तेमाल कुल दू तुरी कइलिअइ (अगर एगो आउ तेसरा तुरी के घटना के छोड़ देल जाय, जे बहुत अस्पष्ट हलइ) - पहिले तुरी, शादी के दू महिन्ना बाद, जब हमन्हीं गाँव पहुँचवे कइलिए हल, आउ अइकी अभी वला पिछला घटना । आउ अपने सोच रहलथिन हल, कि हम अइसन राक्षस, प्रगतिविरोधी, भूदास के स्वामी हकिअइ ? हे-हे ... अच्छऽ - की अपने के आद हइ, रोदियोन रोमानोविच, कि कइसे कुछ साल पहिले, अपन विचार-अभिव्यक्ति के लाभदायक स्वतंत्रता के समय में, एक कुलीन घर के व्यक्ति के - ओकर नाम भूल गेलिअइ - राष्ट्र भर में आउ सब्भे साहित्यकार लोग के तरफ से अपमानित कइल गेले हल, ई बात पर कि ऊ रेलगाड़ी में एगो जर्मन औरत के चाभुक मरलके हल, अपने के आद हकइ ? तखने एगो आउ, ठीक ओहे साल में, लगऽ हइ, "युग के घृणित कार्रवाई" होले हल (मतलब, 'मिस्र के रात', सार्वजनिक रूप से पढ़ाय, आद हकइ? कार-कार आँख ! ओ, ऊ हमर जवानी के दिन अब काहाँ हइ !) [2] । अच्छऽ जी, हमर तो ई विचार हइ - ऊ कुलीन व्यक्ति लगी, जे जर्मन औरत के चाभुक मरलके हल, हमरा कोय गहरा सहानुभूति अनुभव नयँ होवऽ हइ, काहेकि वास्तव में भी ... सहानुभूति के बाते की हइ ! लेकिन घोषित करे बगैर नयँ रह सकऽ हिअइ, कि कभी-कभी अइसन ताव देखवे वली 'जर्मन औरतियन' से पाला पड़ जा हइ, कि, हमरा लगऽ हइ, कि एक्को अइसन प्रगतिशील अदमी नयँ हइ, जे बिलकुल अपना के बारे गारंटी दे सकऽ हइ । ई बिंदु से तखनी कोय नयँ ई विषय पर विचार कइलकइ, तइयो ई बिंदु तो बिलकुल मानवीय हइ, जी ई तो बिलकुल सच हइ !"
एतना कहला के बाद स्विद्रिगाइलोव अचानक फेर से हँस पड़लइ । रस्कोलनिकोव के ई बात साफ हलइ, कि ई अदमी कोय खास इरादा से अइले ह आउ अपन दिमाग में रखले हइ ।
"अपने शायद लगातार कइएक दिन तक केकरो से बात नयँ कइलथिन हँ ?" ऊ पुछलकइ ।
"बात लगभग सही हइ । लेकिन एकरा से की - बात साफ हइ, कि अपने अचंभित हथिन कि हम एतना अनुकूलनशील (adaptable) व्यक्ति हिअइ ?
"नयँ, हमरा ई बात के अचंभा हइ, कि अपने बहुत जादहीं अनुकूलनशील व्यक्ति हथिन ।"
"काहेकि हम अपने के सवाल के रुखाई के बुरा नयँ मनलिअइ ? की, ई बात हइ ? लेकिन ... एकरा में बुरा माने के की बात हइ ? जइसे पुछलथिन, ओइसीं हम जवाब देलिअइ", ऊ सादगी के आश्चर्यजनक अभिव्यक्ति से उत्तर देलकइ । "वस्तुतः हमरा अइसन लगभग कुच्छो विशेष चीज नयँ हइ, जेकरा में हमरा रुचि होवे, भगमान कसम", विचारमग्न मुद्रा में ऊ बात जारी रखलकइ । "खास करके अभी, कोय चीज में हम व्यस्त नयँ हिअइ ... हलाँकि, अपने सोच सकऽ हथिन, कि हम अपन कोय गरज से अपने के खुश करे के कोशिश कर रहलिए ह, खास करके ई बात से कि हमरा अपने के प्रिय बहन से काम हइ, जइसन कि हम खुद्दे बतइलिअइ । लेकिन हम साफ-साफ बता रहलिए ह - हम बहुत उबियाल हिअइ ! खास करके ई तीन दिन, ओहे से हमरा अपने से मिलके खुशी भी होलइ ... नराज नयँ होथिन, रोदियोन रोमानोविच, लेकिन अपने खुद्दे कोय कारणवश भयंकर रूप से विचित्र लगऽ हथिन । अपन के अच्छा लगइ, चाहे नयँ, लेकिन अपने में कुछ तो हकइ; आउ ठीक अभी, मतलब, बिलकुल एहे क्षण नयँ, बल्कि सामान्य रूप से अभी ... अच्छऽ, अच्छऽ, नयँ कहबइ, नयँ कहबइ, नाक-भौं मत सिकोड़थिन ! हम ओइसन भालू नयँ हिअइ, जइसन अपने सोचऽ हथिन ।"
रस्कोलनिकोव ओकरा तरफ उदासपूर्वक देखलकइ ।
"अपने तो शायद भालू नियन बिलकुल नयँ लगऽ हथिन", ऊ बोललइ । "हमरा एहो लगऽ हइ, कि अपने निम्मन समाज के हथिन, चाहे कम से कम, विशेष अवसर पर भद्र व्यक्ति तो हो सकऽ हथिन ।"
"वस्तुतः हमरा ई बात में कोय विशेष रुचि नयँ हइ, कि हमरा बारे केकरो की राय हइ", रुखाई आउ मानूँ कुछ अहंकार के भाव से स्विद्रिगाइलोव उत्तर देलकइ, "आउ ओहे से कुछ देर लगी काहे नयँ तुच्छ व्यक्ति के रूप में रहल जाय, जब ई पोशाक हमन्हीं के जलवायु खातिर एतना सुविधाजनक हइ, आउ ... आउ विशेष रूप से अगर स्वभावतः एकरा तरफ झुकाव रहइ", फेर से हँसते ऊ बोललइ ।
"लेकिन हम सुनलिअइ, कि अपने के हियाँ बहुत परिचित लोग हथिन । वस्तुतः अपने ऊ हथिन, जिनका कहल जा हइ - 'बिन संबंध वला नयँ' । अइसन हालत में अपने लगी हमरा नियन अदमी के की जरूरत हो सकऽ हइ, बिन कोय उद्देश्य के ?"
"ई तो अपने सही कहलथिन, कि हमरा परिचित लोग हथिन", स्विद्रिगाइलोव ई बात के पकड़ लेलकइ, मुख्य बिंदु के बिन उत्तर देले, "हम तो मिलियो चुकलिए ह; ई तो तेसरा दिन हइ कि हम भटक रहलिए ह; हम खुद्दे लोग के पछानऽ हिअइ, आउ लगऽ हइ, हमरो पछानते जा हका । हम पोशाको उत्तम ढंग से पेन्हले हिअइ आउ हमरा गरीब अदमी नयँ समझल जा हइ; कृषक सुधार भी हमरा स्पर्श नयँ कइलकइ - जंगल आउ नदी के किनारे वला चरागाह सब, ओहे से आमदनी में कोय घाटा नयँ [3]; लेकिन ... लेकिन ओद्धिर हमरा जाय के नयँ; पहिलहूँ हम ऊब गेलूँ हल - हमरा चक्कर लगइते तेसरा दिन हइ आउ हम केकरो नयँ बतावऽ हिअइ ... आउ हियाँ परी हइ ई शहर ! मतलब, किरपा करके बताथिन, हमन्हीं बीच ई कइसे बनलइ ! दफ्तर वलन आउ सब तरह के छात्र लोग के शहर ! पहिले हियाँ जादे कुछ नयँ नोटिस कइलिए हल, जब कोय आठ साल पहिले हियाँ घूम रहलिए हल ... हे भगमान, अब तो खाली शरीर-रचना पर भरोसा करऽ हिअइ !"
"कइसन शरीर-रचना पर ?"
"लेकिन जाहाँ तक ई क्लब, दूसोत, अपने के ई प्वान्त (pointes) सब [4], चाहे शायद, अइकी प्रगति भी - ई सब के तो काम हमन्हिंयों बगैर चल सकऽ हइ", फेर से ऊ सवाल पर बिन ध्यान देले बात जारी रखलकइ । "एकर अलावे पत्तेबाज होवे लगी केऽ चाहऽ हइ ?"
"त अपने पत्तेबाजो रह चुकलथिन हँ ?"
"एकरा बगैर बचलो कइसे जा सकऽ हलइ ? आठ साल पहिले, उत्तम घराना के लोग के हमर पूरा के पूरा जमात हलइ; हमन्हीं समय गुजारऽ हलिअइ; आउ सब लोग, जानऽ हथिन, शिष्टाचारी लोग, कवि लोग हलिअइ, पूँजीवादी लोग हलिअइ । सामान्यतः, हमन्हीं के रूसी समाज में, सबसे उत्तम शिष्टाचार ओकन्हीं के होवऽ हलइ, जिनकर पिटाई होल रहऽ हलइ - अपने ई नोटिस कइलथिन हँ ? ई तो वस्तुतः गाँव जाके अभी हमर हालत गिर गेलइ । तइयो हमरा ऊ बखत, करजा के वजह से, नेझिन के एगो कमीना यूनानी के चलते, जेल भेज देल गेलइ । हिएँ पर मार्फ़ा पित्रोव्ना आ गेला, मोल-जोल कइलका आउ हमरा खरीद लेलका तीस हजार चानी के रूबल में (हमर करजा कुल सत्तर हजार के हलइ) । हमर उनका साथ कानूनी रूप से शादी हो गेलइ, आउ ऊ अप्पन साथ हमरा लेके अपन गाँव चल गेला, एगो खजाना के तरह । ऊ हमरा से पाँच साल बड़गर हला । हमरा बहुत प्यार करऽ हला । सात साल हम गाँव से बहरसी नयँ गेलिअइ । आउ ई बात नोट करथिन, जिनगी भर अपन पास हमरा कब्जा में रक्खे खातिर हमर विरोध में, दोसर नाम पर, एगो दस्तावेज रखले हला, ई तीस हजार रूबल के, ताकि अगर कोय हालत में हम विद्रोह करे के कोशिश कइलिअइ - त तुरते हम जाल में फँस जइअइ ! आउ ऊ अइसन करवो करता हल ! औरतियन के ई सब कुछ एक साथ चलावे में बन जा हइ ।"
"आउ अगर ई दस्तावेज नयँ रहते हल, त अपने चकमा देके घिसक जइथिन हल ?"
"हमरा समझ में नयँ आवऽ हइ, कि हम की कहिअइ । हमरा ई दस्तावेज से लगभग कोय बाधा नयँ हलइ । हमरा कनहूँ जाय के मन नयँ करऽ हलइ, आउ विदेश जाय खातिर मार्फ़ा पित्रोव्ना खुद्दे हमरा दू तुरी कहलका, ई जानके कि हम बोर हो रहलूँ हँ । लेकिन एकरा से की ? विदेश तो हम पहिलहीं हो अइलूँ हल, आउ हमेशे हमर जी खट्टा रहऽ हल । कोय विशेष नयँ, आउ अइकी हियाँ प्रभात हो रहले ह, अइकी नैपल्स के खाड़ी हइ, समुद्र, देखऽ ही, आउ कइसूँ उदास लगऽ हके । सबसे घृणास्पद बात तो ई, कि वस्तुतः हमेशे केकरो न केकरो बारे अदमी उदास रहऽ हइ ! नयँ, मातृभूमि में बेहतर हइ - हियाँ, कम से कम, सब मामला में दोसरा पर इलजाम थोपल जा सकऽ हइ, आउ खुद के बेकसूर समझल जा सकऽ हइ । हो सकऽ हइ, शायद, हम उत्तरी ध्रुव पर जइअइ, काहेकि j'ai le vin mauvais [जे ल वैँ मोवे (फ्रेंच) = शराब हमरा खराब लगऽ हके ], पीना हमरा घृणास्पद लगऽ हके, आउ शराब के छोड़के आउ कोय चीज हमरा पास नयँ बच्चल हके । हम कोशिश कइलूँ । लेकिन एकरा से की, लोग के कहना हइ, बेर्ग एतवार के एगो बड़का गो बैलून में युसुपोव बाग से उड़ान भरे वला हइ, आउ सहयोगी यात्री के कोय खास फीस लेके आवे लगी आमंत्रित करऽ हइ, सही हइ ?"
"काहे, अपने की, जाके उड़ान भरथिन ?"
"हम ? नयँ ... अइसीं ...", स्विद्रिगाइलोव बड़बड़इलइ, वास्तव में जइसे सोच रहल होवे ।
"त की, वास्तव में, ऊ चाहऽ हइ ?" रस्कोलनिकोव सोचलकइ ।
"नयँ, दस्तावेज हमरा लगी कोय बाधा नयँ हलइ", विचारमग्न मुद्रा में स्विद्रिगाइलोव बात जारी रखलकइ, "ई हम खुद हलिअइ कि गाँव से बाहर नयँ जा हलिअइ । आउ लगभग एक साल होतइ, जब मार्फ़ा पित्रोव्ना हमर नामकरण के दिन के अवसर पर ऊ ई दस्तावेज हमरा वापिस कर देलका, आउ एकरा अलावे बहुत सारा रकम भी भेंट कइलका । उनका पास वस्तुतः बेशुमार दौलत हलइ । ‘देखथिन, हम अपने पर केतना विश्वास करऽ हिअइ, अर्कादी इवानोविच’, वास्तव में बिलकुल अइसीं उनकर अभिव्यक्ति हलइ । अपने के विश्वास नयँ होवऽ हइ, कि ऊ अइसे बोलला ? लेकिन जन्नऽ हथिन - वस्तुतः गाँव के जयदाद के हम व्यवस्थापक (मैनेजर) हलिअइ; पूरा पड़ोस के लोग हमरा जानऽ हइ । हम किताबो के औडर दे हलिअइ । मार्फ़ा पित्रोव्ना के पहिले तो एतराज नयँ होलइ, लेकिन बाद में उनका डर लगे लगलइ, कि हम जरूरत से जादहीं पढ़ऽ हिअइ ।
"लगऽ हइ, कि अपने के मार्फ़ा पित्रोव्ना के बहुत आद सतावऽ हइ ?"
"हम ? हो सकऽ हइ । सचमुच, शायद । आउ हाँ, अपने के भूत-प्रेत में विश्वास हकइ ?"
"कइसन भूत-प्रेत में ?"
"सामान्य भूत-प्रेत में, आउ कइसन !"
"आउ अपने के विश्वास हकइ ?"
"हाँ, शायद, आउ नयँ, pour vous plaire... [पूर वू प्लेर (फ्रेंच) = अपने के खुशी खातिर ] मतलब, नयँ वस्तुतः नयँ ..."
"त की, अपने के देखाय दे हइ ?"
स्विद्रिगाइलोव ओकरा तरफ कुछ विचित्र ढंग से देखलकइ ।
"मार्फ़ा पित्रोव्ना हमरा हीं भेंट देवे के किरपा करऽ हका", एगो विचित्र मुसकान में अपन मुँह के ऐंठते ऊ बोललइ।
"अपने के कहे के की मतलब हइ, 'भेंट देवे के किरपा करऽ हका' ?"
"ऊ तीन तुरी आ चुकला ह । पहिले तुरी तो हम उनका दफनावे के दिनमे देखलिअइ, उनका दफनावे के एक घंटा बाद । ई घटना हमरा हियाँ लगी प्रस्थान करे के एक दिन पहिले घटलइ । दोसरा तुरी तेसर दिन, रस्ता में, सुबहे-सुबहे, मालयऽ विशेरा टीसन पर; आउ तेसरा तुरी, दू घंटा पहिले, ऊ फ्लैट में, जाहाँ हम ठहरल हिअइ, कमरा में; हम अकेल्ले हलिअइ ।"
"आउ जग्गल हालत में ?"
"बिलकुल । तीनो तुरी जगले हालत में । आवऽ हका, एक मिनट बात करऽ हका आउ दरवाजा से बाहर चल जा हका; हमेशे दरवाजे से । एतना कि मानूँ आहटो सुनाय दे हइ ।"
"हम काहे सोच रहलिए हल, कि अपने के साथ पक्का अइसने कुछ हो रहले होत !" अचानक रस्कोलनिकोव बोललइ आउ ओहे क्षण अचंभित हो गेलइ, कि अइसन बात बोल गेलइ । ऊ बहुत अधिक उत्तेजित हलइ ।
"अ-इ-स-न ? अपने ई बात सोच रहलथिन हल ?" अचरज से स्विद्रिगाइलोव पुछलकइ, "की वास्तव में ? अच्छऽ, अच्छऽ, हम अपने के कहलिए हल न, कि हमन्हीं बीच कुछ तो एक जइसन हइ, हइ न ?"
"अइसन बात तो अपने हमरा कभी नयँ कहलथिन हल !" तीक्ष्णतापूर्वक आउ उत्तेजित होके रस्कोलनिकोव उत्तर देलकइ ।
"नयँ बतइलिए हल ?"
"नयँ !"
"हमरा लगलइ, कि हम बतइलिए हल । पहिले, जइसीं हम अंदर अइलिअइ आउ देखलिअइ, कि अपने आँख मुनके पड़ल हथिन, लेकिन खाली देखावा कर रहलथिन हँ - तभिए हम खुद के कहलिअइ - 'ई ओहे अदमी हकइ!' "
"की मतलब - 'ओहे अदमी' ? अपने केकरा बारे बात कर रहलथिन हँ ?" रस्कोलनिकोव चिल्लइलइ ।
"केकरा बारे ? लेकिन सचमुच, हमरा नयँ मालूम, कि केकरा बारे ...", निष्कपट भाव से, आउ कइसूँ खुद चकराल, स्विद्रिगाइलोव बड़बड़इलइ ।
एक मिनट तक दुन्नु चुप रहला । दुन्नु एक दोसरा के आँख फाड़के देखते रहला ।
"ई सब बकवास हइ !" झुंझलइते रस्कोलनिकोव चिल्लइलइ । "जब ऊ आवऽ हथिन, त अपने से की बोलऽ हथिन ?"
"ऊ न ? कल्पना करथिन, तुच्छ से तुच्छ चीज के बारे, आउ व्यक्ति तो विचित्र हइ ! - हमरा तो एकरा से गोस्सा बर जा हइ । पहिले तुरी अंदर अइला (अपने तो जानऽ हथिन, हम थक्कल हलिअइ - अंत्येष्टि अनुष्ठान, स्तोत्र 'शांति द अपन संतन के, क्राइस्ट, अपन दासन के आत्मा के ...' [5], बाद में अभिमन्त्रण (the blessings), अंत्येष्टि के बाद के भोजन - आखिरकार अध्ययन-कक्ष में अकेल्ले रह गेलिअइ, सिगार पीए लगलिअइ, आउ सोचे लगलिअइ), ऊ दरवाजा से अंदर अइला - आउ बोलऽ हका, 'आझ तो, अर्कादी इवानोविच, अपने के दौड़-धूप करे पड़लइ आउ अपने भोजन के कमरा में के घड़ी में चाभिए देवे लगी भूल गेलथिन ।' आउ पिछले सात साल से, हम हरेक सप्ताह खुद्दे ई घड़ी में चाभी देते अइलिए ह, आउ जब कभी भूल जइबइ - त ऊ हमेशे हमरा आद देलइता । दोसरा दिन हम हियाँ लगी रवाना होलिअइ । सुबह होला पर हम टीसन में घुसलिअइ - रात भर झुक रहलिए हल, टुट्टल, आँख निनारू - कॉफी लेलिअइ; देखऽ हिअइ - मार्फ़ा पित्रोव्ना अचानक हमर बगल में बइठल हका, हाथ में ताश के गड्डी हइ - 'हम अपने के यात्रा के दौरान के भाग्य बतइअइ, अर्कादी इवानोविच?' ऊ ताश से भाग्य बतावे में दक्ष हला । हूँ, हम अपना के माफ नयँ करबइ, कि हम उनका भाग्य बतावे लगी नयँ कहलिअइ ! डरके हम भाग गेलिअइ, आउ एन्ने, सच हइ, घंटियो बज रहले हल । आझ एगो कैंटीन के खराब खाना खइला के चलते, पेट भारी-भारी लग रहल हल - बइठल सिगार पी रहलूँ हँ - अचानक फेर से मार्फ़ा पित्रोव्ना, हरियर रंग के एगो नयका रेशमी पोशाक पेन्हले, जेकरा में लम्मा पुछल्ला हलइ, अंदर आवऽ हका आउ बोलऽ हका - 'नमस्ते, अर्कादी इवानोविच ! हमर पोशाक अपने के कइसन लगऽ हइ ? अनिस्का अइसन कभी नयँ सीयऽ हइ ।' (अनिस्का - हमन्हीं के गाँव के कपड़ा सीये के काम करऽ हलइ, पहिले के बंधुआ मजूर परिवार से, प्रशिक्षण लगी मास्को गेले हल - बहुत निम्मन लड़की हलइ ।) हमरा सामने खड़ी, हमर चारो तरफ घूम रहला ह । हम पोशाक तरफ देखलिअइ, बाद में ध्यान से उनकर चेहरा तरफ देखलिअइ आउ बोललिअइ - 'अपने के मर्जी, मार्फ़ा पित्रोव्ना, अपने अइसन छोट-छोट बात लगी हमरा भिर परेशान करे लगी आवऽ हथिन ।' - 'हे भगमान, बाबू साहेब, त तोरा जरियो सुनी तंग नयँ करे के चाही !' हम उनका चिढ़ावे खातिर बोलऽ हिअइ - 'हम, मार्फ़ा पित्रोव्ना, शादी करे लगी चाहऽ हिअइ ।' - 'अपनहीं से अइसन हो सकऽ हइ, अर्कादी इवानोविच; ई अपने के शोभा नयँ दे हइ, कि अपने अपन बीवी के ठीक से दफनइवो नयँ कइलथिन, आउ तुरतम्मे शादी करे चललथिन । आउ हलाँकि निमनो चुनथिन, तइयो हम जानऽ हिअइ - न तो ई ओकरा लगी आउ न अपने लगी ई अच्छा होतइ, खाली अपने निम्मन लोग के हँस्से लगी मजबूर कर देथिन ।' एतना कहके ऊ बाहर निकस गेला, आउ पुछल्ला के मानूँ हमरा सरसराहट सुनाय दे हले । ई सब बकवास हइ, हइ न?"
"लेकिन शायद अपने सब कुछ झूठ बता रहलथिन हँ ?" रस्कोलनिकोव के प्रतिसाद (response) हलइ ।
"हम शायदे झूठ बोलऽ हिअइ", स्विद्रिगाइलोव उत्तर देलकइ, विचारमग्न होल आउ मानूँ सवाल के अशिष्टता पर बिन कोय ध्यान देले ।
"आउ एकरा से पहिले कभी भूत नयँ देखऽ हलथिन ?"
"न ... नयँ, जिनगी में खाली एक तुरी देखलिअइ, छो साल पहिले । हमरा पास एगो घरेलू नौकर हलइ - फ़िलका; जइसीं ओकरा दफनइलिअइ, भूलके हम चिल्लइलिअइ - 'फ़िलका, हमर पाइप लाव !' ऊ अंदर अइलइ, आउ सीधे ऊ अनवारी तरफ गेलइ, जाहाँ परी हमर पाइप रहऽ हइ । हम बइठल सोच रहलूँ हँ - "ई ऊ हमरा पर बदला लेवे खातिर कर रहल ह", काहेकि ओकर मौत के ठीक पहिले हमन्हीं बीच कसके लड़ाय होले हल । हम बोलऽ हिअइ, 'टुट्टल केहुनी के हालत में तूँ हमरा पास अंदर आवे के जुर्रत कइसे करऽ हीं ? - चल, भाग, शैतान !" ऊ मुड़लइ, बहरसी चल गेलइ आउ बाद में फेर नयँ अइलइ । हम मार्फ़ा पित्रोव्ना के तखने नयँ बतइलिअइ । हमरा ओकरा लगी मृतक-कर्म करावे के मन कइलकइ, लेकिन हम शर्मिन्दगी अनुभव कइलिअइ ।"
"अपने कोय डाक्टर के पास जाथिन ।"
"ई तो हम अपने के कहले बगैर समझऽ हिअइ, कि हम बेमार हकिअइ, हलाँकि, ई सच हइ, नयँ मालूम हमरा में की गड़बड़ी हइ; हमर विचार में, हम वास्तव में अपने से पाँच गुना जादे स्वस्थ हिअइ । हम अपने के ई बारे नयँ पुछलिए हल - अपने विश्वास करऽ हथिन कि नयँ, कि भूत-प्रेत देखाय दे हइ ? हम अपने के पुछलिए हल - अपने विश्वास करऽ हथिन कि भूत-प्रेत होवऽ हइ ?"
"नयँ, हमरा कउनो हालत में विश्वास नयँ होत !" एक प्रकार से गोसइते रस्कोलनिकोव चिल्लइलइ ।
"वस्तुतः साधारणतः लोग की बोलऽ हइ ?" स्विद्रिगाइलोव बड़बड़इलइ, मानूँ खुद से, बगल में देखते आउ अपन सिर जरी सुन झुकाके । लोग बोलऽ हइ, "तूँ बेमार हँ, मतलब, कि जे कुछ तोरा देखाय दे हउ, ऊ खाली एगो अस्तित्वहीन कल्पना हकउ ।" लेकिन वस्तुतः एकरा में कोय ठोस तर्क नयँ हइ । हम ई बात से सहमत हिअइ, कि भूत-प्रेत खाली बेमार अदमी के देखाय दे हइ; लेकिन वस्तुतः ई केवल प्रमाणित करऽ हइ, कि भूत-प्रेत खाली बेमारे अदमी के देखाय दे सकऽ हइ, लेकिन ई बात के नयँ कि ओकर अस्तित्व हइए नयँ हइ ।"
"निस्संदेह, नयँ !" चिढ़के रस्कोलनिकोव अपन बात पर अड़ल रहलइ ।
"नयँ ? अपने अइसन सोचऽ हथिन ?" धीरे-धीरे ओकरा तरफ देखते स्विद्रिगाइलोव बात जारी रखलकइ । "लेकिन ई तर्क के बारे अपने के की कहना हइ (एकरा में हमर मदत करथिन) - 'भूत-प्रेत - अइसे कहल जाय कि ई दोसर-दोसर दुनियाँ के छोटगर-छोटगर टुकड़ा हइ, ओकन्हीं के शुरुआत । जाहिर हइ, स्वस्थ अदमी के ओकन्हीं के देखे के कोय कारण नयँ हइ, काहेकि स्वस्थ अदमी सबसे अधिक ई पृथ्वी के अदमी हइ, मतलब कि, ओकरा खाली हियाँ के जिनगी जीए के हइ, पूर्णता आउ व्यवस्था खातिर । लेकिन जइसीं बेमार पड़लइ, कि जीव में सामान्य पार्थिव व्यवस्था बिगड़लइ, आउ ओहे क्षण दोसर दुनियाँ के संभावना अनुभव करे लगऽ हइ, आउ जेतने जादे ऊ बेमार होवऽ हइ, ओतने जादे संपर्क दोसर दुनियाँ से होवऽ हइ, एतना कि जब ऊ बिलकुल मर जा हइ, त सीधे ऊ दोसर दुनियाँ में चल जा हइ ।' अइसन बात हम बहुत लम्मा समय से सोचब करऽ हिअइ। अगर (मौत के बाद) भावी जीवन के बारे विश्वास करऽ हथिन, त ई तर्क में भी विश्वास कर सकऽ हथिन।"
"हमरा भावी जीवन पर विश्वास नयँ", रस्कोलनिकोव कहलकइ ।
स्विद्रिगाइलोव विचारमग्न मुद्रा में बइठल रहलइ ।
"आउ अगर हुआँ खाली मकड़ा, चाहे अइसने तरह के कुछ रहइ, तब ?" ऊ अचानक कहलकइ ।
"ई पागल हइ", रस्कोलनिकोव सोचलकइ ।
"हम सब के शाश्वतता (मौत के बाद अनंत जीवनचक्र) हमेशे एगो अइसन विचार लगते रहऽ हइ, जेकरा समझल नयँ जा सकऽ हइ, कुछ तो विशाल, विशाल ! लेकिन ई काहे बिलकुल विशाल होवे के चाही ? आउ अचानक, ई सब के स्थान पर, कल्पना करऽ, हुआँ एगो कमरा होतइ, गाँव के स्नानघर जइसन, कारिख लग्गल, आउ सब्भे कोना में मकड़ा भरल, आउ एहे हइ पूरा शाश्वतता । जानऽ हथिन, हमरा एहे रूप में कभी-कभी प्रतीत होवऽ हइ ।"
"आउ की वस्तुतः, वास्तव में, अपने एकरा से आउ कुछ अधिक शांतिदायक आउ अधिक उचित के कल्पना नयँ कर सकऽ हथिन !" कष्टदायक भावना के साथ रस्कोलनिकोव चिल्लइलइ ।
"अधिक उचित ? आउ कइसे जानल जा सकऽ हइ, शायद, एहे उचित होवइ, आउ जानऽ हथिन, हम तो पक्का जान-बूझके अइसीं करिअइ !" एक अस्पष्ट मुसकान के साथ स्विद्रिगाइलोव उत्तर देलकइ ।
ई भद्दा जवाब से रस्कोलनिकोव के देह में अचानक एक प्रकार के सिहरन दौड़ गेलइ । स्विद्रिगाइलोव सिर उठइलकइ, एकटक ओकरा तरफ देखे लगलइ आउ फेर अचानक ठठाके हँस पड़लइ ।
"नयँ, अपने अइकी ई बात के कल्पना करथिन", ऊ चिल्लइलइ, "आध घंटा पहिले तक हम एक दोसरा के देखवो नयँ कइलिए हल, एक दोसरा के दुश्मन समझऽ हिअइ, हमन्हीं बीच गर-सलटावल एगो काम हइ; हमन्हीं असली काम के बात छोड़ देते गेलिअइ आउ अइकी कइसन साहित्य में घुस गेते गेलिअइ ! हम ठीके कहलिए हल न, कि हमन्हीं एक्के थैली के चट्टा-बट्टा हिअइ ?"
"मेहरबानी करथिन", चिड़चिड़ाल रस्कोलनिकोव बात जारी रखलकइ, "हमरा जल्दी से जल्दी समझावे आउ बतावे लगी निवेदन करे के अनुमति देथिन, कि काहे हमरा हीं अपने भेंट देवे के इज्जत बकसलथिन ... आउ ... आउ ... हम जरी जल्दी में हिअइ, हमरा बिलकुल समय नयँ हइ, हमरा बाहर जाय के हइ ..."
"जरूर, जरूर । अपने के प्रिय बहिन, अवदोत्या रोमानोव्ना, मिस्टर लुझिन, प्योत्र पित्रोविच से शादी करे जा रहलथिन हँ ?"
"की अइसन नयँ कर सकऽ हथिन, कि कइसूँ हमर बहिन के बारे कउनो सवाल नयँ करथिन, आउ ओकर नाम तक नयँ लेथिन ? हमरा एहो समझ में नयँ आवऽ हइ, कि अपने हमरा सामने ओकर नाम लेवे के साहस कइसे करऽ हथिन, अगर वास्तव में अपने स्विद्रिगाइलोवे हथिन ?"
"लेकिन वस्तुतः हम तो उनके बारे बोले लगी अइलिए ह, फेर उनकर नाम के उल्लेख कइसे नयँ करिअइ ?"
"ठीक हइ; बोलथिन, लेकिन जरी जल्दी !"
"हमरा अकीन हइ, कि अपने ई मिस्टर लुझिन, जे हमर घरवली के तरफ से रिश्तेदार होवऽ हइ, के बारे अपन धारणा बना चुकलथिन होत, अगर ओकरा आधो घंटा लगी देखलथिन होत, चाहे ओकरा बारे कुच्छो सच-सच आउ ठीक-ठीक सुनलथिन होत । अवदोत्या रोमानोव्ना लगी ऊ ठीक जोड़ी नयँ हइ । हमर विचार में, अवदोत्या रोमानोव्ना ई मामला में बहुत उदारता आउ निष्काम भाव से अपने आप के बलिदान ... अपन परिवार के खातिर कर रहला ह । अपने के बारे जे कुछ सुनलिअइ, ओकर आधार पर हमरा लगलइ, कि अपने अपन तरफ से बहुत खुश होथिन, अगर अपने सब के हित के बिन कोय नुकसान के ई शादी टूट जाय । आउ अब तो अपने के साथ व्यक्तिगत रूप से मिल लेला पर, एकरा बारे तो हमरा पक्का अकीनो हइ ।"
"अपने के तरफ से ई सब नादानी हइ; माफ करथिन हमरा, हम कहे लगी चाहऽ हलिअइ - ढिठाई",रस्कोलनिकोव बोललइ ।
"अपने के कहे के मतलब हइ, कि हम अपन उल्लू सीधा करे लगी चाहऽ हिअइ । चिन्ता नयँ करथिन, रोदियोन रोमानोविच, अगर हम अपन फयदा के बारे सोचे वला रहतिए हल, त हम एतना सीधे बात नयँ करतिए हल, हम बिलकुल मूरख नयँ हिअइ । ई मामला में हम अपने के एगो मनोवैज्ञानिक विचित्रता खोलऽ हिअइ । हाल में हम, अवदोत्या रोमानोव्ना से अपन प्यार के बात के सफाई में बोललिअइ, कि हम खुद शिकार हलिअइ । तब अपने एहो जान लेथिन, कि अभी हम कइसनो प्यार अनुभव नयँ करऽ ही, कइसनो नयँ, हमरा खुद्दे भी ई विचित्र लगऽ हइ, काहेकि हम वास्तव में कुछ अनुभव कइलिअइ ..."
"निठल्लापन आउ लंपटता के कारण", रस्कोलनिकोव बीच में बोललइ ।
"वास्तव में हम अदमिए लंपट आउ आलसी हिअइ । तइयो, अपने के प्रिय बहिन में एतना श्रेष्ठता हइ, कि हम बिन प्रभावित होले नयँ रह सकलिअइ । लेकिन ई सब बकवास हइ, जइसन कि हम खुद्दे देखऽ हिअइ ।
"की बहुत पहिलहीं देखलथिन हल ?"
"हम ई बात के नोटिस करे तो पहिलहीं लगलिए हल, आखिरकार आश्वस्त परसुन होलिअइ, लगभग ओहे क्षण, जब हम पितिरबुर्ग पहुँचलिअइ । मास्को में रहे तक भी हम एहे कल्पना कर रहलिए हल, कि हम अवदोत्या रोमानोव्ना के हाथ प्राप्त करे आउ मिस्टर लुझिन के साथ प्रतिस्पर्द्धा करे लगी जा रहलूँ हँ ।"
"माफ करथिन, कि हम अपने के बीच में टोक रहलिए ह, मेहरबानी करथिन - संक्षेप में अपन बात कहथिन आउ सीधे अपन भेंट देवे के उद्देश्य पर आ जाथिन । हम जरी जल्दी में हिअइ, हमरा बाहर जाय के हइ ..."
"बड़ी खुशी से । हियाँ पहुँचके आउ कोय ... यात्रा पर जाय के निर्णय कर लेला पर, हम आवश्यक प्रारंभिक तैयारी कर लेवे लगी चाहऽ हलिअइ । हमर बाल-बुतरून अपन चाची के हियाँ ठहर गेते गेलइ; ओकन्हीं सब धनगर हकइ, आउ ओकन्हीं लगी व्यक्तिगत रूप से हमर जरूरत नयँ हइ । आउ हम कइसन बाप हकिअइ ! हम अपना लगी ओतने लेलिअइ, कि जे कुछ हमरा मार्फ़ा पित्रोव्ना एक साल पहिले उपहार में देलका हल । हमरा लगी ई काफी हइ । माफ करथिन, अब हम मतलब के बात पर आ रहलिए ह । ई यात्रा के पहिले, जे शायद वास्तव में हो सकऽ हइ, हम मिस्टर लुझिन के मामला भी सलटा लेवे लगी चाहऽ हिअइ । ई बात नयँ हइ, कि ऊ हमरा लगी ओतना असहनीय हलइ, लेकिन ओकरे कारण मार्फ़ा पित्रोव्ना के साथ हमरा झगड़ा होलइ, जब हमरा पता चललइ, कि ओकरे ई शादी तय करावे में हाथ हलइ । अब हम अपने के माध्यम से अवदोत्या रोमानोव्ना से मिल्ले लगी चाहऽ हिअइ, आउ शायद अपनहीं के उपस्थिति में उनका समझा सकऽ हिअइ - पहिला, कि मिस्टर लुझिन से नयँ केवल उनका कोय जरिक्को फयदा नयँ होतइ, बल्कि स्पष्ट रूप से घाटे होतइ । तब हाल के ई सब्भे कष्ट खातिर माफी माँगके, हम दस हजार रूबल के उपहार देवे के उनकर अनुमति माँगबइ, आउ ई तरह से मिस्टर लुझिन से रिश्ता टुट्टे में असानी होतइ, जेकरा चलते हम आश्वस्त हकिअइ, कि ऊ खुद्दे विरोध नयँ करता, अगर अइसन खाली संभावना मिलइ ।"
"लेकिन अपने वास्तव में, वास्तव में पागल हथिन !" रस्कोलनिकोव चिल्लइलइ, ओकरा ओतना गोस्सा नयँ होलइ, जेतना कि अचरज । "अइसन बात करे के अपने के हिम्मत कइसे होवऽ हइ !"
"हमरा मालूम हलइ, कि अपने चिल्लइथिन; लेकिन, पहिला, हम हलाँकि धनी नयँ हिअइ, लेकिन ई दस हजार रूबल हमरा पर निर्भर हइ, कि एकरा कइसे खरच करिअइ, मतलब, हमरा लगी ई बिलकुल, बिलकुल जरूरी नयँ हइ । अगर अवदोत्या रोमानोव्ना नयँ स्वीकार करऽ हका, तब हम शायद ओकरा आउ बेवकूफी नियन इस्तेमाल कर सकऽ हिअइ । ई तो होलइ पहिला बात । दोसरा - हमर अंतःकरण बिलकुल शांत हइ; हमर प्रस्ताव बिन कउनो गणना (अर्थात् बिन कोय भावी प्रयोजन) के हइ । विश्वास करथिन, चाहे नयँ करथिन, लेकिन बाद में चलके अपने आउ अवदोत्या रोमानोव्ना दुन्नु के पता चल जइतइ । बात ई हइ, कि हमरा चलते वास्तव में अपने के बहुत आदरणीय प्रिय बहिन के कुछ कष्ट आउ नराजगी होले ह; मतलब, अंतर्मन से पश्चात्ताप अनुभव करते, हमर तहे दिल से कामना हइ - न तो कोय हर्जाना, आउ न नराजगी खातिर कोय भुगतान, बल्कि सीधे-साधे कुछ उनका लगी लाभदायक करे के, ई आधार पर कि वास्तव में हमरा खाली दोसरा लगी नुकसान पहुँचावे के विशेषाधिकार हइ । अगर हमर प्रस्ताव में दस लाखवाँ हिस्सा (अर्थात् रत्ती भर) भी गणना रहते हल, त हम अइसे सीधे प्रस्ताव नयँ रखतिए हल; आउ न हम खाली दस हजार के प्रस्ताव रखतिए हल, जबकि खाली पाँचे सप्ताह पहिले हम उनका एकरा से जादे के प्रस्ताव रखलिए हल । एकरा अलावे हम, शायद, बहुत, बहुत जल्दीए एगो लड़की से शादी करबइ, जेकरा से बाद में, अवदोत्या रोमानोव्ना के विरुद्ध कोय भी प्रयास के शंका अपने आप चकनाचूर हो जइतइ । आखिरकार (उपसंहार के रूप में) हम कहबइ, कि मिस्टर लुझिन के साथ शादी करके, अवदोत्या रोमानोव्ना ओहे पइसा लेता, खाली दोसरा तरफ से ... अपने गोस्सा नयँ करथिन, रोदियोन रोमानोविच, शांति से आउ ठंढा दिमाग से सोचथिन ।"
ई सब कहते बखत स्विद्रिगाइलोव भी बहुत अधिक दिमाग ठंढा कइले आउ शांत हलइ ।
"निवेदन हइ कि अब बस करथिन", रस्कोलनिकोव कहलकइ । "कइसनो हालत में, ई अक्षम्य रूप के ढिठाई हइ।"
"अइसन बात बिलकुल नयँ हइ । अगर अइसन होते हल, त एगो व्यक्ति दोसर व्यक्ति के ई संसार में खाली बुराई कर सकते हल, आउ एकर विपरीत, रिक्त पारंपरिक औपचारिकता के कारण, ओकरा अच्छाई के एगो अंश तक करे के अधिकार नयँ होते हल । ई बेतुका हइ । अगर हम, उदाहरणस्वरूप, मर जइअइ आउ अपने के प्रिय बहिन के नाम से वसीयत करके ई रकम रख दिअइ, त की वास्तव में ऊ तभियो एकरा अस्वीकार कर लेता?"
"बहुत संभव हइ ।"
"जी, अइसन नयँ हो सकऽ हइ । लेकिन तइयो, अगर नयँ, त नहिंएँ सही, अपने के कहल मोताबिक होवे । लेकिन खाली दसो हजार - बखत पर बड़गो काम दे सकऽ हइ । कइसनो हालत में, हम अपने से निवेदन करऽ हिअइ, कि जे कुछ हम कहलिए ह, ऊ अवदोत्या रोमानोव्ना के बता देथिन ।"
"जी नयँ, हम नयँ बतइबइ ।"
"ओइसन हालत में, रोदियोन रोमानोविच, हम खुद व्यक्तिगत रूप से भेंट करे लगी लचार हो जइबइ, मतलब, एक तरह से परेशान करे लगी ।"
"आउ अगर हम बता देबइ, त की अपने व्यक्तिगत रूप से भेंटे के प्रयास नयँ करथिन ?"
"सचमुच, हमरा समझ में नयँ आवऽ हइ, कि हम अपने के कीऽ कहिअइ । एक तुरी मिल्ले के तो हमरा बहुत इच्छा करतइ ।"
"एकर आशा नयँ करथिन ।"
"अफसोस । लेकिन, अपने हमरा नयँ जानऽ हथिन । शायद हमन्हीं आउ नगीच आ जइते जइअइ ।"
"अपने सोचऽ हथिन, कि हमन्हीं आउ नगीच आ जइते जइबइ ?"
"आउ काहे नयँ ?" मुसकाके स्विद्रिगाइलोव कहलकइ, उठ खड़ी होलइ आउ अपन टोप ले लेलकइ, "ई बात नयँ हइ, कि हमर बहुत इच्छा हलइ कि अपने के परेशान करिअइ, आउ हियाँ अइते बखत, हम बहुत आशा भी नयँ कइलिए हल, हलाँकि, आझ सुबहे अपने के चेहरा-मोहरा हमरा अचंभित कर देलके हल ..."
"काहाँ परी आझ सुबहे हमरा देखलथिन हल ?" बेचैनी के साथ रस्कोलनिकोव पुछलकइ ।
"जी, अइसीं संयोग से ... हमरा हमेशे लगऽ हइ, कि अपने में कुछ तो हइ जे हमरा से मेल खा हइ ... लेकिन परेशान नयँ होथिन, हम चमचिच्चड़ (उबाऊ) नयँ हकिअइ; आउ पत्तेबाज से हमरा अच्छा निभऽ हलइ, हम राजकुमार स्विरबेय के कभी नयँ उबइलिअइ, जे हमर दूर के रिश्तेदार आउ मशहूर आउ धनी-मानी व्यक्ति हलथिन, आउ हम मादाम प्रिलुकोवा के एलबम लगी राफायेल के मादोन्ना के बारे लिख सकऽ हलिअइ, आउ मार्फ़ा पित्रोव्ना के साथ लगातार सात साल तक रहलिअइ, आउ पुआलमंडी में व्याज़ेम्स्की के घर में पुराने समय में रात गुजारऽ हलिअइ, आउ शायद बेर्ग के साथ बैलून में उड़ान भरबइ ।"
"अच्छऽ, ठीक हइ जी । ई पुच्छे के अनुमति देथिन, कि अपने जल्दीए यात्रा पर निकस रहलथिन हँ ?"
"कइसन यात्रा में ?"
"एहे कोय 'यात्रा' ... खुद अपनहीं तो कहलथिन हल ।
"यात्रा में ? ओ हाँ ! ... वास्तव में, हम अपने के यात्रा के बारे बोललिए हल ... खैर, ई सवाल जरी बड़गर हइ ... लेकिन अगर खाली अपने जानथिन हल, कि कउन बात के बारे पूछ रहलथिन हँ !" ऊ बोललइ आउ अचानक जोर से लेकिन छोटगर हँस्सी हँसलइ ... "हम शायद यात्रा के बजाय शादी करबइ; हमरा लगी दुलहिन के जोड़ी खोजल जा रहले ह ।"
"हियाँ परी ?"
"हाँ ।"
"अपने के समय कब मिल पइलइ ?"
"लेकिन अवदोत्या रोमानोव्ना के साथ एक तुरी भेंट करे के बहुत मन करऽ हइ । गंभीरतापूर्वक निवेदन करऽ हिअइ । अच्छऽ, फेर भेंट होतइ ... ओह, हाँ ! अइकी एक बात तो हम भूलिए गेलिअइ ! रोदियोन रोमानोविच, अपने प्रिय बहन के ई बात बता देथिन, कि मार्फ़ा पित्रोव्ना अपन वसीयत में उनका लगी तीन हजार रूबल के उल्लेख कइलका ह । ई बात बिलकुल पक्का हइ । मार्फ़ा पित्रोव्ना अपन मौत से एक सप्ताह पहिले एकर बंदोबस्त कइलका हल, आउ ई काम हमरा सामने होले हल । दू-तीन सप्ताह में अवदोत्या रोमानोव्ना के ई पइसा मिल जा सकऽ हइ ।"
"अपने सच कह रहलथिन हँ ?"
"सच । बता देथिन । अच्छऽ जी, हम अपने के नौकर । हम वस्तुतः अपने से कुच्छे दूर पर ठहरल हिअइ ।"
बाहर निकसते बखत, स्विद्रिगाइलोव दरवजवा पर रज़ुमिख़िन के साथ टकरा गेलइ ।
Posted by नारायण प्रसाद at 11:36 PM No comments: Links to this post
Labels: अनूदित साहित्य, उपन्यास
Subscribe to: Posts (Atom)

robotstxt: allowed

filter: keep


text:
Wednesday, January 18, 2017
विश्वप्रसिद्ध रूसी नाटक "इंस्पेक्टर" ; अंक-1 ; दृश्य-5
दृश्य-5
(ओहे सब आउ पुलस चीफ़)
मेयर - ओह, स्तेपान इल्यिच ! बताथिन, भगमान खातिर, अपने काहाँ गायब हो गेलथिन हल ? ई की हो रहले ह ?
पुलिस चीफ़ - हम कुछ पल खातिर हुएँ गेट के पीछू हलिअइ ।
मेयर - खैर, सुनथिन, स्तेपान इल्यिच । पितिरबुर्ग से एगो सरकारी अफसर अइला ह । अपने हुआँ की व्यवस्था कइलथिन हँ ?
पुलिस चीफ़ - बिलकुल ओइसीं, जइसे अपने औडर कइलथिन हल । हम सिपाही पुगोवित्सिन के देस्यात्स्की लोग के साथ रोड के फुटपाथ के सफाई लगी भेज देलिए ह ।
मेयर - आउ (सिपाही) देर्झिमोर्दा काहाँ हइ ?
पुलिस चीफ़ - देर्झिमोर्दा अग्निशामक गाड़ी में गेले ह ।
मेयर - आउ प्रोख़ोरोव नीसा में धुत्त हइ ?
पुलिस चीफ़ - हाँ, नीसा में धुत्त हइ ।
मेयर - अपने अइसे होवे कइसे देलथिन ?
पुलिस चीफ़ - ई तो भगमाने जानऽ हथिन । कल्हे शहर के बाहर हंगामा खड़ी हो गेले हल - हुआँ के स्थिति ठीक करे लगी गेले हल, लेकिन नीसा में धुत्त वापिस अइलइ ।
मेयर - सुनथिन, अपने अइसन करथिन - सिपाही पुगोवित्सिन ... ऊ उँचगर कद के हइ, ओहे से ऊ प्रभाव जमावे लगी पुल पर खड़ी रहइ । आउ मोची के दोकान बिजुन वला पुरनका छरदेवाली जल्दी से जल्दी गिरा देल जाय, आउ पोवार (पुआल) के बोझा रख देल जाय, ताकि लगइ कि कोय बिल्डिंग बन्ने वला हइ । जेतने जादे तोड़-फोड़ होवइ, ओतने जादे मेयर के क्रियाशीलता देखाय देतइ । ओह, हे भगमान ! हम तो भूलिए गेलिअइ, कि ऊ छरदेवाली बिजुन चालीस गाड़ी सब्भे तरह के कूड़ा-कर्कट के ढेर लग्गल हइ । ई कइसन घटिया (गंदा) शहर हइ ! खाली कहीं पर कइसनो स्मारक चाहे साधारण छरदेवाली खड़ी करऽ, कि शैताने के मालूम कि काहाँ से हर तरह के कूड़ा-कचरा के ढेर लगा देते जा हइ ! (उच्छ्वास ले हइ) आउ अगर आगंतुक सरकारी अफसर कोय विभाग में पुच्छे - "संतुष्ट हथिन तो ?", त जवाब देवे के चाही - "सब कोय संतुष्ट हइ, महामहिम ।" आउ जे कोय असंतुष्ट होवइ, ओकरा हम बाद में असंतुष्टि देखइबइ ... अरे, अरे ! हम तो पपियाहा हकूँ, कइएक तरह से पपियाहा । (टोप के बदले टोप के रक्खे वला डिब्बा ले ले हइ) भगमान करे, कि ई मामला जल्दी से निपट जाय, आउ हम हुआँ अइसन मोमबत्ती जलामूँ, जइसन कोय नयँ अभी तक जलइलके होत - हम ई धूर्त बेपारी सब में से हरेक पर तीन-तीन पूद (1 पूद = 40 रूसी पौंड = लगभग 16.58 किलोग्राम; 3 पूद = लगभग 50 किलोग्राम) मोम के कर (टैक्स) लगा देबइ । हे भगमान, हे भगमान ! चल्लल जाय, प्योत्र इवानोविच ! (हैट के जगह पर कागज के डिब्बा सिर पर लगा ले हइ ।)
पुलिस चीफ़ - अन्तोन अन्तोनोविच, ई डिब्बा हकइ, टोप नयँ ।
मेयर - (डिब्बा के बिगते) अच्छऽ, त ई डिब्बा हइ । भाड़ में जाय ई ! हाँ, त अगर पुच्छल जाय, कि गरीबखाना में गिरजाघर के निर्माण काहे नयँ कइल गेलइ, जेकरा खातिर पाँच साल पहिले अनुदान देल गेले हल, त ई बात बतावे में भुल्ले के नयँ चाही, कि निर्माण चालू कइल गेले हल, लेकिन ई आग में जल गेलइ । एकरा बारे हम रिपोर्टो भेज देलिए ह । नयँ तो, हो सकऽ हइ, कि कोय भूलके, मूर्खतापूर्वक बता देइ, कि एकर निर्माण तो चालुओ नयँ होले हल । आउ (सिपाही) देर्झिमोर्दा के कह देथिन, कि ऊ मनमर्जी कहीं जादे घुँस्सा नयँ चलाबइ; ऊ, व्यवस्था लगी, सब पर तेज नजर रक्खइ - चाहे जइसे होबइ, सही चाहे गलत । चल्लल जाय, चल्लल जाय, प्योत्र इवानोविच ! (चल जा हइ आउ फेर वापिस आवऽ हइ) आउ सैनिक सब के बिन पूरा वरदी के सड़क पर चक्कर नयँ मारे देथिन - ई कमीना नगर सेना खाली उपरे वरदी के कमीज पेन्हऽ हइ, आउ निच्चे कुछ नयँ रहऽ हइ ।
(सब कोय के प्रस्थान ।)
Posted by नारायण प्रसाद at 5:34 PM No comments: Links to this post
Labels: अनूदित साहित्य, नाटक
Subscribe to: Posts (Atom)


text:
© 1996 – 2009 The Office of the High Commissioner for Human Rights
This HTML version prepared by the UDHR in Unicode project, http://www.unicode.org/udhr.
1948 .1998
10 दिसम्बर, 1948 के संयुक्त राष्ट्र महासभा द्वारा अपनाएल और घोषित मानवाधिकार
सभे के ओकर उचित सम्मान तथा मानव परिवार के सब सदस्य के बराबरी के हक ही विश्व समुदाय के स्वतंत्रता, न्याय और शांति के बुनियाद हई।
मानवाधिकार के उल्लंघन हरदम से अमानवीय काम के बजह से ही होव हई। जेकरा से मानवता के अंतकरण दु:खी होव हई। एक आम आदमी के सबसे बड़ा इच्छा इहे होव हई कि ए दुनिया में ओकरा भाषण और विचार के आजादी मीले साथ ही भय और इच्छा से भी मुक्ति मीले।
यदि कोइयो तानाशाही या दमन के खिलाफ बगावत करे लेले मजबूर हई त ओकरा कानून से ओकर मानवाधिकार के सुरक्षा के इंतजाम होए के चाहीं। इहो आवश्यक हई कि राष्ट्र सब के बीच दोस्ती बढ़ाएल जाए।
संयुक्त राष्ट्र के लोग सब अपन चार्टर में मौलिक मानवाधिकार, मानव के सम्मान और उपयोगिता तथा आदमी और औरत के बराबर अधिकार के प्रति अपन विश्वास जतेलकई हन। साथ ही उ आर स्वतंत्रता के माहौल में सामाजिक प्रगति तथा जीवन के स्तर के बढ़ावे लेल भी दृढ़ निश्चय कएलकई हन।
साथ में सदस्य राष्ट्र सब संयुक्त राष्ट्र के मदद से मानवाधिकार और मौलिक स्वतंत्रता के प्रति लोग सब में इज्जत बढ़ावे लेल भी संकल्प लेलकए हन।
एहि से इ संकल्प के प्राप्ति के लेल इ सब अधिकार और स्वतंत्रता के समझ रहना सबसे जरूरी हई।
अब, एही से,
महासभा,
ई एलान कर हई, कि मानवाधिकार के इ घोषणा के सब लोग और सब राष्ट्र पालन करे। सब व्यक्ति और समाज के सब अंग इ घोषणा के अपन इमाम में रखे। संयुक्त राष्ट्र के सदस्य राष्ट्र के लोग सब के बीच या उनकर अधिकार क्षेत्रा में रहे वाला लोग के बीच प्रगतिशली कदम से या शिक्षा के माध्यम से इ सब अधिकार और स्वतंत्रता के प्रति सम्मान जगालई के चाही।
सब लोग आजादे जन्म लेब हई तथा सब के बराबरे सम्मान और अधिकार हइ। हुनखो के पास समझ-बूझ और अंत:करण के आवाज होब हई। और हुनका दोसरो के साथ भाईचारा के व्यवहार करे पड़ हई।
बिना कोनो जाति, रंग, लिंग, भाषा धर्म, राजनीतिक, और दोसरो मान्यता, राष्ट्रीयता या सामाजिक मूल, धन संपत्ति, जन्म या दोसर स्थिति के भेदभाव के सभे कोई उ घोषणा में लिखल अधिकार और आजादी के हकदार होइथिन।
सब के जिंदगी, स्वतंत्रता और आत्म सुरक्षा के अधिकार हई।
केकरो भी गुलाम बना के ना रखल जा सक हई। कोनो रूप में गुलामी और गुलाम के व्यापार पर सख्त पाबंदी हई।
केकरो साथ क्रूर, अमानवीय या घृणित व्यवहार ना कएल जा सक हई। केकरो सताएल या सजना देल जा सक हई।
सब के कानून के सामने सब जगह एक आदमी के रूप में पहचानल जाए के अधिकार हई।
कानून के सामने सब कोई बराबर हई। तथा बिना कोनो भेदभाव के कानून से समान संरक्षण प्राप्त करे के अधिकार हई। तथा इ घोषणा के उल्लंघन होएला पर या भेदभाव के स्थिति में सब के समान संरक्षण प्राप्त करे के अधिकार हई।
संविधान या कानून द्वारा देल गेल सब मौलिक अधिकार के उल्लंघन होला पर सब के कोई अच्छा राष्ट्रीय संगठन से क्षतिपूर्ति प्राप्त करे के अधिकार हई।
केओ के भी बिना कारण के कैद, अज्ञातवास या देश निकाला न देल जा सक हई।
केकरो खिलाफ आपराधिक मामला होए अथवा केओ के सब अधिकार और कर्तव्य के निर्धारण के सिलसिला में कौनो स्वतंत्रा और निष्पक्ष ट्राइब्यूनल के समक्ष निष्पक्ष सुनवाई के समान अधिकार मिलल हई।
1. केओ के भी कानून जब तक दोषी ना कह देत हई तब तक ओकरा बेगुनाहे समझल जाए के चाही। चाहे ओकरा खिलाफ आपराधिक मामला ही काहे ना चल रहल होए। इ सुनवाई के दौरान अपन बचाव के लेल ओकरा पूरा-पूरा हक भी मिलतई।
2. कौनो राष्ट्रीय या अन्तर्राष्ट्रीय कानून के तहत कोनों काम के दंडनीय अपराध ना मानल जा रहलई हन त कौनो आदमी के उ काम के लेल दोषी ना करार देल जा सक हई।
केओ के नीजि जीवन, परिवार, घर तथा पत्रााचार आदि में कौनो के भी हस्तक्षेप करे के अधिकार ना हई। न ही कोई के ओकर सम्मान और प्रतिष्ठा पर हमला करे के अधिकार हई।सब के अइसन हस्तक्षेप और हमला के खिलाफ कानून से संरक्षण प्राप्त करे के अधिकार हई।
1. सब के अपन राज्य के सीमा के अंदर मकान बनावे के तथा एक जगह से दोसर जगह जाए के अधिकार हए।
2. सब के कोई भी देश इहाँ तक कि अपन भी छोड़े और वापस लौटि के आबे के अधिकार हई।
1. प्रताड़ना से बचे खातिर दोसर देश में संरक्षण प्राप्त करें के अधिकार हई।
2. लेकिन इ अधिकार के उपयोग ओइसन प्रताड़ना में ना कएल जा सक हई जे गैर राजनीतिक अपराध तथा संयुक्त राष्ट्र के उद्देश्य और सिद्धांत के खिलाफ कएल गेल काम के लेल मिलल रहल होए।
1. जाति, राष्ट्रीयता और धर्म के बंधन से मुक्त कौनो भी बालिग आदमी और औरत के शादी और परिवार बसावे के अधिकार हई। दुनू के शादी के समय, गृहस्थ जीवन के दौरान और शादी टूटे के बादो बराबरी के अधिकार हई। शादी दुनू के मर्जी और सहमति से ही संभव हई।
2. परिवार समाज के एक प्राकृतिक और मौलिक इकाई हए। साथ ही ओकरा समाज और राज्य से पूरा संरक्ष्ण प्राप्त करे के अतिधकार हई।
1. [missing?]
2. [missing?]
3. [missing?]
1. कोइयो अकेले अथवा केकरो साथ मिल के संपत्ति अर्जित कर सक हई।
2. केकेरो के भी ओकर संपत्ति से बेदखल ना कएल जा सक हई।
सब के सोचे और कोइयो धर्म अपनावे के अधिकार हई। तथा ओ अपन धर्म और मान्यता में भी परिवर्त्तन कर सक हई। एकर साथ-साथ उ अकेले या समूह में कोनो भी सार्वजनिक या नीजि जगह पर अपन धर्म या विश्वास के पालन, प्रवचन अथवा पूजा-पाठ के माध्यम से कर सक हई।
सब के विचार और अभिव्यक्ति के अधिकार हई और ओकर इ विचार में कैसनो भी हस्तक्षेप ना हो सक हई। साथ ही ओ संचार के कोनो साधन द्वारा कहीं से भी कोई भी सूचना और विचार प्राप्त कर सक हई।
1. सब के शांतिपूर्ण तरीका से एकत्राित होए तथा कोनो संगठन में शमिल होए के अधिकार हइ।
2. तथा केकरो कोनो संगठन में जबर्दस्ती शामिल ना करल जा सक हई।
1. सब के अपन देश के सरकार में शामिल होए के अधिकार हई या त सीधे-सीधे या अपनस्वतंत्रता से चुनल प्रतिनिधी के माध्यम से।
2. अपन देश के जनसेवा के उपयोग करे के अधिकार हई।
3. के इच्छा ही सरकार के ताकत के आधार होब हुई।और इ समय-समय पर होबे वाला स्वतंत्र और निष्पक्ष चुनाव से होब हई। जेकर आयोजन गुप्त मतदान या फेर स्वतंत्र मतदान प्रक्रिया से होब हई।
समाज के एक सदस्य होबे के नाते सब के सामाजिक सुरक्षा के अधिकार हई। साथ ही देश के आर्थिक, सामाजिक और सांस्कृतिक अधिकार के उपयोग के अधिकार हई जे ओकर व्यक्तित्व के विकास में सहायक होब हई। इ सब अधिकार के उपयोग, प्रयास तथा अन्तर्राष्ट्रीय सहयोग से संभव हो सके हई। जे ओ राष्ट्र के संसाधन और संगठन पर निर्भर कर हई।
1. सब के काम करे के तथा रोजगार चुने के अधिकार हई । तथा बेरोजगारी से ओकर सुरक्षा के गारंटी भी। ई न्यायसंगत तथा सुविधाजनक परिस्थिति में भी काम करे के अधिकार हई।
2. बिना कौनो भेदभाव के समान कार्य के खातिर समान वेतन के अधिकार हई।
3. हर कोई जे काम कर हई ओके अपन तथा परिवार के लेल एक न्यायसंगत तथा उचित वेतन पावे के अधिकार हई ताकि उ सम्मानजनक जिंदगी बिता सके। एकर अलावे सामाजिक संरक्षरण के उ साधन के उपयोग करे के भी अधिकार हई जे ओकर वेतन में बढ़ोतरी कर सक हई।
4. एकर अलावे अपन हित के सुरक्षा के लेल ट्रेड यूनियन बनाबे अथवा ट्रेड युनियन में शामिल होबे के अधिकार हई।
सब के आराम तथा छुट्टी मनाबे के अधिकार हई। तथा काम के समय के भी उचित सीमा हई तथा समय-समय पर वेतन सहित छुट्टियो के उपभेग के अधिकार भी।
1. सब के अपन तथा अपन परिवार के स्वास्थ्य और कुशलता के खातिर एक उचित स्तर पर जीवन यापन के अधिकार हई। बढ़िया जीवन-स्तर में ओकरा लेल भोजन, कपड़ा, घर तथा उचित चिकित्सा और जरूरी सामाजिक सेवा भी शामिल हई। एकर अलावे बेरोजगारील, बिमारी, अपंगता, बेधव्य, बुढ़ापा तथा ऐसन हालत जेकरा पर ओकर, नियंत्राण ना हई, ओ से सुरक्षा पावे के अधिकार हई।
2. मातृत्व तथा बचपन के विशेष ध्यान और मदद पावे के अधिकार हई। सब बच्चा के, चाहे ओकर जन्म कानूनी शादी के तहत होएल होए अथवा बिना शादी के, सामाजिक संरक्षण प्राप्त करे के अधिकार हई।
1. सब के शिक्षा प्राप्त करे के अधिकार हई। कम से कम प्राथमिक तथा बुनियादी शिक्षा त मुफ्त होए के चाहिये। तकनीकी और व्यवसायिक पढ़ाई सब के मिले के चाही तथा योग्यता के आधार पर उच्च शिक्षा पर सब के अधिकार होए के चाही।
2. शिक्षा मानव व्यक्तित्व के विकास में सहायक होए तथा मानवाधिकार और बुनियादी स्वतंत्रता के प्रति आदमी सब में इज्जत के भावना के मजबूत करे। सब देश जाति और धार्मिक समूह के बीच आपसी समझ, सहनशीलता तथा भाईचारा एवं शांति की स्थापना के खातिर संयुक्त राष्ट्र के गतिविधियो के बढ़ाबे में सहायक हो।
3. अभिभावक सब के अपन बच्चा के लेल सही शिक्षा चुने के भी अधिकार हई।
1. सब के अपन समुदाय के सांस्कृतिक कार्यक्रम में हिस्सा लेबे के, कला के आनन्द उठाबे के, वैज्ञानिक प्रगति में भागीदार बने के तथा लाभ उठाबे के अधिकार हई।
2. सब के अपन वैज्ञानिक, साहित्यिक और कलात्मक कृति जेकर ओ लेखन हए के नैतिक और मौलिक फायदा के संरक्षण के अधिकार हई।
सब के इ घोषण में निर्धारित सब अधिकार और आजादी के सामाजिक और अन्तर्राष्ट्रीय स्तर पर पावे के अधिकार हई।
1. सब के अपन समुदाय के प्रति कर्त्तव्य हई। जेकरा पूरा करके ही ओकर व्यक्तित्व के स्वतंत्रा और संपूर्ण विकास संभव हई।
2. अपन अधिकार और आजादी के उपयोग कानून द्वारा तक कएल गेल सीमा के अन्तर्गत ही होना चाही ताकि हम दोसरो के अधिकार और आजादी के भी उचित सम्मान करि सकियै।
3. एकरा से एक लोकतांत्रािक, समाज में नैतिक, कानून और व्यवस्था तथा जन-कल्याण के तथा जरूरत के हम पूरा कर सक हीये।
ई घोषणा में लीखल कोई भी अनुच्छेद के मतलब इ ना हई, कि कोई राज्य समूह या व्यक्ति कोनो ऐसन गतिविधि में शरीक होए या कोई ऐसन काम करे जइसे अई में लिखल अधिकार और स्वतंत्रता ही नष्ट हो जाए।


text:
Just another weblog
18 Posts
320 comments
shashi bhushan
6 Comments
2 Comments
6 Comments
24 Comments
1 Comment
8 Comments
8 Comments
2 Comments
5 Comments
5 Comments
के द्वारा: Jitendra Mathur } else { ?> Jitendra Mathur
के द्वारा: deepak pande } else { ?> deepak pande
के द्वारा:
के द्वारा: rameshbajpai } else { ?> rameshbajpai
के द्वारा:
के द्वारा: afzalkhan } else { ?> afzalkhan
के द्वारा: OM DIKSHIT } else { ?> OM DIKSHIT
के द्वारा:
के द्वारा: ashokkumardubey } else { ?> ashokkumardubey
के द्वारा:
के द्वारा: Sonam Saini } else { ?> Sonam Saini
के द्वारा: ANAND PRAVIN } else { ?> ANAND PRAVIN
के द्वारा:
के द्वारा:
के द्वारा: Bhagwan Babu 'Shajar' } else { ?> Bhagwan Babu 'Shajar'
के द्वारा: चित्रकुमार गुप्ता } else { ?> चित्रकुमार गुप्ता
के द्वारा:
के द्वारा:
के द्वारा: Sumit } else { ?> Sumit
के द्वारा: anilkumar } else { ?> anilkumar
के द्वारा: pushkar } else { ?> pushkar
के द्वारा: sonam saini } else { ?> sonam saini
के द्वारा: sudhajaiswal } else { ?> sudhajaiswal
के द्वारा: डॉo हिमांशु शर्मा (आगोश ) } else { ?> डॉo हिमांशु शर्मा (आगोश )
के द्वारा: achyutamkeshvam } else { ?> achyutamkeshvam
के द्वारा: arunsoniuldan } else { ?> arunsoniuldan
के द्वारा: roshni } else { ?> roshni
के द्वारा:
के द्वारा:
के द्वारा:
के द्वारा: allrounder } else { ?> allrounder
के द्वारा: rastogikb } else { ?> rastogikb
के द्वारा:
के द्वारा:
के द्वारा:
के द्वारा:
के द्वारा:
के द्वारा: rekhafbd } else { ?> rekhafbd
के द्वारा: Lahar } else { ?> Lahar
के द्वारा: krishnashri } else { ?> krishnashri
के द्वारा: Saurabh Shri } else { ?> Saurabh Shri
के द्वारा: yatindrapandey } else { ?> yatindrapandey
के द्वारा:
के द्वारा:
के द्वारा:
के द्वारा: D33P } else { ?> D33P
के द्वारा: yatindranathchaturvedi } else { ?> yatindranathchaturvedi
के द्वारा:
के द्वारा:


text:
Thursday, January 12, 2017
विश्वप्रसिद्ध रूसी नाटक "इंस्पेक्टर" ; अंक-1 ; दृश्य-4
दृश्य-4
(मेयर, बोबचिन्स्की, दोबचिन्स्की आउ पुलिस के सिपाही)
मेयर - की, द्रोश्की तैयार हइ ?
सिपाही - जी, तैयार हइ ।
मेयर - चल, रोड पर ... चाहे नयँ, ठहर ! चल, लेके आव ... लेकिन आउ दोसर लोग काहाँ हइ ? की वास्तव में तूँ अकेल्ले हकँऽ ? हम तो औडर देलियो हल, कि प्रोख़ोरोव के हियाँ होवे के चाही । प्रोख़ोरोव काहाँ हइ ?
सिपाही - प्रोख़ोरोव थाना में हइ, लेकिन ओकरा अभी कोय काम में नयँ लगावल जा सकऽ हइ ।
मेयर - अइसन काहे ?
सिपाही - ऊ अइसे, कि ओकरा सुबहे नीसा में मरल नियन लावल गेलइ । ओकरा पर दू बालटी पानी उझलल जा चुकले ह, लेकिन अभी तक ओकर नीसा नयँ उतरले ह ।
मेयर - (अपन सिर दबोचते) आह, हे भगमान, हे भगमान ! चल, तेजी से रोड पर, चाहे नयँ - दौड़के पहिले कमरा में जो, सुन ! आउ हुआँ से तलवार आउ नयका टोप लेके आव । अच्छऽ, प्योत्र इवानोविच, चल्लल जाय!
बोबचिन्स्की - हमहूँ, हमहूँ ... हमरो आवे के अनुमति देथिन, अन्तोन अन्तोनोविच !
मेयर - नयँ, नयँ, प्योत्र इवानोविच, असंभव, असंभव ! असुविधाजनक हइ, आउ एकरा अलावे द्रोश्की में अँटवो नयँ करते जइबइ ।
बोबचिन्स्की - कोय बात नयँ, कोय बात नयँ, हम अइसीं - पैदले, पैदले द्रोश्की के पीछू-पीछू दौड़ल अइबइ । हम तो खाली दरवजवा के फाँक (chink) से जरी सुन देखबइ, कि ओकर व्यवहार कइसन हइ ...
मेयर - (तलवार लेते, सिपाही के) अभिए दौड़के जो आउ देस्यात्स्की [8] लोग के एकत्र करके, ओकन्हीं में से हरेक के एक-एक लेवे देहीं ... ए, ई तलवार में केतना खरोंच पड़ल हइ ! अभिशप्त घटिया व्यापारी अब्दुलिन - देखऽ हइ, कि मेयर के तलवार पुराना हइ, तइयो नयका नयँ भेजलकइ । ओह, धूर्त लोग ! आउ हमरा लगऽ हइ, धोखेबाज लोग हमरा विरुद्ध चोरी-छिपे अपन-अपन जेभी में याचिका (शिकायत) तैयार रखले हइ । हरेक कोय अपन जिम्मे एक-एक रोड लेइ ... धत्तेरी के, रोड नयँ, एक-एक झाड़ू ! आउ ऊ पूरा रोड साफ करइ, जे सराय तक जा हइ, आउ पूरा साफ-सुथरा होवइ ... सुनलहीं ! आउ देख - तूँ ! तूँ ! हम तोरा जानऽ हिअउ - तूँ हुआँ जे लोग के बात में फँसाके चानी के चम्मच अपन जुत्ता में सरका लेहीं - देख, हमर कान तेज हउ ! ... तूँ व्यापारी चेर्न्यायेव के साथ की कइलहीं - ऐं ? ऊ तोरा वरदी लगी दू अर्शीन (1 अर्शीन = 28 इंच) कपड़ा देलकउ, आउ तूँ पूरा थान पार कर लेलहीं । देख ! अपन रैंक से जादे नयँ लीहँऽ ! जो, भाग !
Posted by नारायण प्रसाद at 7:24 AM No comments: Links to this post
Labels: अनूदित साहित्य, नाटक
Subscribe to: Posts (Atom)


text:
मूल रूसी - अन्तोन चेखव (1860-1904) मगही अनुवाद - नारायण
प्रसाद
*********************************************************************************
मृत्यु दंड आउ आजीवन कारावास में कउन जादे कष्टदायक हइ, ई बात के फैसला करे
खातिर दूगो व्यक्ति के बीच बाजी लगलइ । केऽ जितलइ ? जाने लगी पढ़ल जाय मशहूर
रूसी कहानीकार चेखव के ई श्रेष्ठ कहानी "बाजी" (Пapи) ...
*********************************************************************************
1
शरत्काल के अन्हरिया रात हलइ । वृद्ध महाजन
(साहूकार) अपन अध्ययन-कक्ष में एक कोना से दोसर कोना में शतपथ कर (चक्कर मार) रहल हल । ओकरा आद आ
रहल हल कि कइसे पनरह साल पहिले शरत्काल में ऊ एगो पार्टी देलक हल । ई पार्टी में कइएक
गो बुद्धिमान लोग जुटला हल आउ रोचक चर्चा में तल्लीन हला । आउ सब विषय के अतिरिक्त
ओकन्हीं मृत्यु दंड के बारे भी बात कर रहला हल । ऊ सब अतिथिगण, जेकरा में कइएक गो
विद्वान आउ पत्रकार हलथिन,
अधिकतर के विचार मृत्यु दंड के बारे नकारात्मक हलइ (अर्थात् मृत्यु दंड के अनुमोदन
नयँ करऽ हलथिन) । दंड के ई विधान ओकन्हीं के पुराना आउ ख्रिस्ती प्रशासन हेतु अनुपयुक्त
आउ अनैतिक लगऽ हलइ । ओकन्हीं में से कुछ लोग के विचार में, मृत्यु दंड के सर्वत्र आजीवन कारावास में
परिवर्तित कर देवे के चाही ।
मालिक-साहूकार बोललइ – “हम तोहन्हीं सब से
सहमत नयँ । हमरा न तो मृत्यु दंड के अनुभव हके, न आजीवन कारावास के । लेकिन अगर कोय पहिलहीं निर्णय कर सकऽ हइ, त हमर विचार में आजीवन
कारावास के अपेक्षा मृत्यु दंड अधिक नैतिक आउ अधिक मानवोचित लगऽ हइ । मृत्यु दंड तुरते
मार दे हइ, जबकि आजीवन कारावास
धीरे-धीरे । कउन जल्लाद अधिक मानवीय हकइ ? की ऊ,
जे तोरा कुछ मिनट में जान ले ले हको, कि ऊ,
जे तोर जिनगी लगातार
कइएक साल में घींचऽ हको ?”
अतिथि लोग के बीच एक व्यक्ति टिप्पणी कइलकइ
- "दुनहूँ समाने रूप से अनैतिक हकइ, काहे कि दुनहूँ के एक्के उद्देश्य होवऽ हइ - जिनगी लेना । राज्य
भगवान नयँ हकइ । ओकरा अइसन कुच्छो लेवे के अधिकार नयँ हइ, जेकरा खुद चाहलो पर
वापिस नयँ कर सके ।"
अतिथि लोग में एगो वकील हलइ, एगो कोय पचीस बरस के
नवयुवक । जब ओकर विचार पुच्छल गेलइ,
त ऊ बोललइ - "मृत्यु दंड आउ आजीवन कारावास दुनहूँ समान रूप से अनैतिक हकइ, लेकिन अगर हमरा ई दुन्नु
में से एगो के चयन करे के विकल्प देल जइतइ, त हम निश्चय ही दोसरका के चुनबइ । बिलकुल नयँ जीवित रहे के अपेक्षा
कइसूँ जीवित रहना बेहतर हकइ ।"
एगो सजीव चर्चा चालू हो गेलइ । ऊ बखत जरी
कम उमर के आउ तुनुकमिजाज (चिड़चिड़ा) साहूकार अचानक अपन आपा खो देलकइ, टेबुल पर मुक्का के
प्रहार कइलकइ आउ नवयुवक वकील तरफ सम्बोधित करते चिल्ला उठलइ - "झूठ ! बीस लाख
के हम बाजी लगावऽ हियो कि तूँ पाँचो बरस जेल के अन्दर नयँ रह पइबऽ ।"
तब ओकरा वकील जवाब देलकइ - "अगर ई बात
पर तूँ गम्भीर हकऽ,
त हम बाजी लगावऽ हियो कि पाँच बरस नयँ, बल्कि पनरह बरस जेल में गुजार सकऽ ही ।"
साहूकार चिल्लइलइ - "पनरह बरस ? ठीक हको ! भद्र लोग, हम बीस लाख के बाजी
लगा रहलिए ह !"
"सहमत ! तूँ बीस लाख लगावऽ, आउ हम अपन अजादी के !" वकील बोललइ ।
आउ ई अविवेचित मूर्खतापूर्ण बाजी तो वास्तव
में लग गेलइ ! ऊ बखत तो ऊ गुस्ताख आउ चंचल साहूकार के केतना करोड़ अपन पास हके एकर अन्दाज
नयँ हलइ, ऊ बाजी से आनन्दातिरेक
में पगला गेलइ । रात्रिभोज के बखत ऊ वकील के व्यंग्यपूर्वक बोललइ – “अभियो चेत जा, नवयुवक, जब तक कि जादे देर
नयँ होलो ह । हमरा लगी बीस लाख के कुछ महत्त्व नयँ, लेकिन तूँ अपन जिनगी के बेहतरीन तीन-चार बरस खो देबऽ । हम तीन-चार
बरस बोल रहलियो ह, काहे कि एकरा से जादे
तूँ जेल के जिनगी सहन नयँ कर पइबऽ । एहो बात मत भूलिहऽ, ए अभागल युवक, कि स्वयं स्वीकृत कारावास बाध्यकर कारावास के अपेक्षा जादे कष्टकर होवऽ
हइ । ई विचार कि तोरा ई अधिकार हको कि कउनो पल तूँ अजाद होके जेल से निकल सकऽ
ह, जेल के कोठरी तोरा
अपन समुच्चे अस्तित्व के विषाक्त कर देतो । हमरा तोरा पर तरस आवऽ हको !”
आउ अब साहूकार एक कोना से दोसर कोना डेग मारते
ई सब बात आद कइलक आउ खुद से सवाल करे लगल - "ई बाजी से की फयदा ? ई बात के की उपयोग
कि वकील अपन जिनगी के पनरह बरस खोवऽ हइ, चाहे हम दू लाख फेंक दे हूँ ? की एकरा से लोग के विश्वास हो जइतइ कि मृत्यु दंड आजीवन कारावास
से बदतर चाहे बेहतर हकइ ?
बिलकुल नयँ । ई सब बकवास आउ बेमतलब के चीज हइ । जहाँ तक हम्मर बात हकइ त ई एगो
अघाल व्यक्ति के एगो सनक हलइ,
आउ वकील के मामले में खाली पइसा के लोभ ... ।"
आउ आगे ओकरा आद आल कि ऊ शाम के पार्टी के
बाद की होलइ । ई निर्णय कइल गेलइ कि वकील अपन कारावास के जिनगी साहूकार के एगो ऊ बहिर्गृह
(out-house) में सख्त निगरानी में
काटतइ, जे साहूकार के बाग
में बनावल हकइ । ई बात में सहमति होलइ कि पनरह बरस के दौरान ऊ बहिर्गृह के दहलीज नयँ
पार करतइ, कउनो जीवित अदमी से
भेंट नयँ करतइ, कउनो मानव जाति के
अवाज नयँ सुनतइ आउ कउनो चिट्ठी चाहे अखबार नयँ पा सकतइ । ओकरा ई बात के अनुमति देल
गेलइ कि ऊ संगीत के कोय वाद्ययंत्र रख सकऽ हइ, किताब पढ़ सकऽ हइ, चिट्ठी लिख सकऽ हइ, आउ सिगरेट पी सकऽ हइ ।
शर्त के मुताबिक ऊ बाहरी दुनिया से खाली चुपचाप
सम्पर्क कर सकऽ हलइ - एगो छोट्टे गो खिड़की से होके, जे खास एहे उद्देश्य से बनावल गेले हल । सब कुछ जेकर जरूरत पड़े
- किताब, संगीत, शराब, इत्यादि - केतनो मात्रा
में ऊ एगो पर्ची में लिखके खाली ऊ खिड़किए से होके मँगा सकऽ हलइ । समझौता में छोटगर
से छोटगर ऊ सब चीज के विस्तृत विवरण के प्रावधान कइल गेले हल, जेकरा से ओकरा सख्त
अकेलापन के जिनगी गुजारे के हलइ,
आउ ई वकील के ठीक पनरह बरस तक रहे खातिर बाध्य कइलके हल - 14 नवम्बर 1870 के 12 बजे से लेके 14 नवम्बर 1885 के 12 बजे तक । निश्चित अवधि के पहिले
वकील के तरफ से शर्त के तोड़े के एगो छोटगर से छोटगर कोशिश भी, चाहे ई दुइयो मिनट
खातिर काहे नयँ रहे,
साहूकार द्वारा वकील के बीस लाख के भुगतान के बाध्यता से मुक्ति देला देतइ ।
कारावास के पहिला बरस में वकील, जइसन कि ओकर छोटगर-छोटगर
नोट से निष्कर्ष निकालल जा सकऽ हलइ,
एकान्त जीवन आउ बोरियत से बहुत कष्ट झेललकइ । ओकर बहिर्गृह से दिन-रात लगातार पियानो
के अवाज सुनाय दे हलइ । ओकरा शराब आउ सिगरेट नयँ चाही हल । ऊ लिखलके हल, "शराब इच्छा के जगावऽ
हइ, आउ इच्छा एगो कैदी के पहिला दुश्मन हकइ । एकरा अलावे अकेल्ले
निम्मन शराब पिए से आउ जादे बोरियत की हो सकऽ हइ, जबकि केकरो पर नजर तक नयँ पड़े । आउ सिगरेट तो ओकर बन कोठरी के
हावा खराब करे वला होतइ ।
पहिला साल वकील के पास मुख्यतः साधारण विषय
के पुस्तक भेजल गेलइ - क्लिष्ट प्रेम कथावस्तु के उपन्यास, अपराध आउ कल्पना से
संबंधित कहानी, प्रहसन आदि । दोसरा साल बहिर्गृह
में पियानो के संगीत सुनाय नयँ पड़लइ आउ वकील अपन नोट में खाली श्रेष्ठ साहित्य के माँग
कइलकइ ।
पचमा साल संगीत फेर से सुनाय देलकइ आउ कैदी
शराब के माँग कइलकइ । जे लोग ओकरा खिड़की से निरीक्षण कइलका, ऊ लोग बतइलका कि ऊ
पूरे साल खाली खा हल,
पीयऽ हल, आउ बिछौना पर पड़ल रहऽ
हल । ऊ अकसर जम्हाई ले हल आउ गोस्सा में खुद से बात करते रहऽ हल । ऊ किताब नयँ पढ़ऽ
हल । कभी-कभार ऊ रात में लिक्खे लगी बइठ जा हल, बहुत देरी तक लिखते रहऽ हल आउ सब्भे लिक्खल-उक्खल कागज के सुबहे
फाड़-फूड़ दे हल । कइएक तुरी ओकरा कनते सुन्नल गेलइ ।
छट्ठा साल के दोसरा अर्धवर्ष में कैदी उत्साहपूर्वक
भाषा, दर्शन, आउ इतिहास के अध्ययन
कइलकइ । ई सब विषय के अध्ययन में ऊ एतना लगन से पिल पड़लइ कि साहूकार मोसकिल से ओकरा
लगी किताब जुटा पावऽ हलइ । ओकर माँग के मोताबिक कोय छो सो ग्रन्थ के औडर देवे पड़लइ
। ओकर अध्ययन के उत्साह के दौरान अन्य बात के अतिरिक्त कैदी के यहाँ से साहूकार के
अइसन खत मिललइ - "प्रिय जेलर साहब ! ई पंक्तियन के हम छो भाषा में लिख रहलियो
ह । एकरा विशेषज्ञ लोग के देखावल जाय । उनकन्हीं के पढ़े देल जाय । अगर उनकन्हीं कोय
गलती नयँ ढूँढ़ पावऽ हथिन, त हमर निवेदन हइ कि बाग में बन्हूक से एक तुरी फायर कइल जाय
। ई फायर से हम समझम कि हमर परिश्रम बेकार नयँ गेल । सब्भे युग आउ देश के प्रतिभाशाली
लोग भिन्न-भिन्न भाषा में बोलते जा हका, लेकिन ऊ सब्भे में
एक्के ज्वाला प्रज्वलित होवऽ हइ । काश, तूँ जान पइतऽ हल कि
हमर आत्मा कइसन स्वर्गीय आनन्द के अनुभव कर रहल ह, कि हमरा ऊ सब समझ में
आवऽ हके !"
कैदी के इच्छा के पूर्ति कर देल गेलइ । साहूकार
बाग में दू तुरी फायर करे के औडर देलकइ । बाद में दसमा साल के अन्त में वकील टेबुल
के सामने बिना हिलले-डुलले बइठल रहऽ हलइ आउ खाली बाइबिल (न्यू टेस्टामेंट) पढ़ऽ हलइ
। साहूकार के विचित्र प्रतीत होलइ कि जे अदमी चार साल में छो सो पाण्डित्यपूर्ण ग्रन्थ
के अध्ययन कइलकइ, ऊ अब सालो भर असानी
से समझे जाय वला आउ जे मोटगर भी नयँ हलइ, अइसन एक्के गो पुस्तक पढ़े में समय गुजार देलकइ । फेर बाइबिल
के जगह पे धर्मशास्त्र के इतिहास आउ धर्मविज्ञान (थियोलॉजी) के पुस्तक देल गेलइ ।
कारावास के अन्तिम दू बरस कैदी विलक्षण रूप
से बहुत अधिक पढ़ाय कइलकइ,
बिना कउनो प्रकार के चयन कइले । कभी ऊ प्राकृतिक विज्ञान पढ़े, त कभी बायरोन चाहे
शेक्सपियर के रचना के माँग करे । ओकरा हीं से अइसनो पर्ची आवइ, जेकरा में ऊ एके तुरी
रसायनशास्त्र, चिकित्साशास्त्र के
पाठ्यपुस्तक, उपन्यास, कउनो दर्शनशास्त्र, चाहे धर्मविज्ञान
(थियोलॉजी) संबंधी पुस्तक भेजे के निवेदन करे । ओकर अध्ययन कुछ ई प्रकार के रहे मानूँ
ऊ जहाज के मलबा पर पइर रहल ह,
आउ अपन जिनगी बचावे खातिर कभी एक टुकड़ा पर चढ़े के कोशिश कर रहल ह, त कभी दोसरा पर !
2
वृद्ध-साहूकार ई सब आद कइलक आउ सोचलक -
"बिहान 12 बजे ओकरा अजादी मिल
जइतइ । आउ समझौता के मोताबिक हमरा ओकरा बीस लाख के भुगतान करे के चाही । अगर हम ओकरा
भुगतान करऽ ही, त हम कहीं के नयँ रहम
- हमेशे लगी बरबाद हो जाम ... ।"
पनरह साल पहिले ओकरा ई भान नयँ हल कि ओकरा
पास केतना करोड़ रुपया हइ,
आउ अब अपने आप के सवाल करे में डरऽ हलइ कि ओकरा पास जादे की हइ - पइसा कि करजा
? शेयर-दलाली वला जुआ, जोखिम भरल सट्टेबाजी, आउ उतावलापन, जेकरा से ऊ बुढ़ापो
में छुटकारा नयँ पा सकल - ई सब से धीरे-धीरे ओकर व्यापार पर बुरा असर पड़े लगल, आउ भयहीन, आत्मविश्वास, अभिमानी धनसेठ एगो
सधारन साहूकार बनके रह गेल,
जे मार्केट के हरेक उतार-चढ़ाव से काँपे लगऽ हल ।
"ई अभिशप्त (cursed) बाजी !", निराशा में अपन सिर
पकड़ले बुढ़उ बड़बड़ाल, "ई अदमी मरल काहे नयँ ? ओकर उमर अभी चालसे
साल हकइ । ऊ हमरा से एक-एक पइसा ले लेत, बियाह करत, जिनगी में मौज करत, शेयर-दलाली करत, आउ हम एगो भिखारी नियन
डाह से देखते रहम आउ रोज दिन ओकरा से एक्के बात सुन्नम - 'हम अपन खुशहाल जिनगी
खातिर तोहर कृतज्ञ हकियो, हम तोरा मदत करे ल चाहऽ ही, मदत करे द !' नयँ, ई बहुत जादे हो गेल
! दिवालियापन आउ बदनामी से बच्चे के एक्के उपाय हके - ई अदमी के मौत !"
घड़ी तीन घंटा बजइलकइ । साहूकार सुन रहले हल
। घर में सब कोय सुत्तल हलइ,
आउ खाली सुनाय दे रहले हल खिड़की के पीछे बरफ से ढँकल पेड़ सब के सरसराहट । ऊ बिना
कोय अवाज कइले कपाट से ऊ दरवाजा के कुंजी निकासलक, जेकरा पनरह साल तक खोलल नयँ गेले हल । ऊ कपड़ा पेन्हलक आउ घर
से बहरसी निकलल ।
बाग में अन्हेरा आउ ठंढी हलइ । बारिश हो रहले
हल । समुच्चे बाग में तेज ठंढा हावा चल रहले हल, जे गाछ-बिरिछ के शांति नयँ देब करऽ हलइ । ध्यान से नजर डाललो
पर साहूकार के न तो जमीन देखाय दे हल, न उज्जर मूर्ति, न बहिर्गृह,
आउ न तो कोय गाछ-बिरिछ । ऊ जगहा पे अइला पर, जाहाँ बहिर्गृह हलइ, ऊ पहरेदार के दू तुरी हँकइलक । कोय जवाब नयँ आल । शायद पहरेदार
खराब मौसम के चलते कहीं आश्रय ले लेलक हल आउ खयँ तो भनसा भित्तर, खयँ उष्णगृह (hothouse, greenhouse) में सुत्तल हल ।
बुढ़उ सोचलक, "अगर हमरा अपन इरादा
के पूरा करे के हिम्मत होत,
त लोग के सबसे पहिले शंका जइतइ ऊ पहरेदार पर ।"
अन्हरवे में ऊ टोके सीढ़ी आउ दरवाजा तक पहुँचल
आउ बहिर्गृह के डेउढ़ी में घुस्सल,
फेर टोते-टाते एगो सँकरा गलियारा में पहुँचल आउ सलाय से निकालके एगो काँटी जलइलक
। हुआँ कोय नयँ हल । केकरो खटिया पड़ल हलइ बिना कोय बिछौना के, आउ कोनमा में एगो लोहा
के स्टोव हलइ । ऊ दरवाजा के सील सही-सलामत हलइ, जेकरा से कैदी के कोठरी में जाल जा हलइ ।
जब सलाय के काँटी (तिल्ली) बुता गेलइ, त बुढ़उ चिंता में कँपते, छोटकुन्ना खिड़की से
अन्दर तरफ हुलकलइ । कैदी के भित्तर में एगो मोमबत्ती धीमे जल रहले हल । खुद कैदी टेबुल
के पास बइठल हलइ । खाली ओकर पीठ,
मथवा पर के बाल आउ दुन्नु हाथ देखाय देब करऽ हलइ । टेबुल, दु गो कुरसी आउ टेबुल
के पास के दरी पर खुल्लल किताब सब बिखरल पड़ल हलइ ।
पाँच मिनट गुजर गेलइ, आउ कैदी जरिक्को हिल-डुल
नयँ कइलकइ । पनरह साल के कैद ओकरा गतिहीन अवस्था में
बइठे ल सिखा देलके हल । साहूकार खिड़की पर अँगुरी से ठकठकइलकइ, लेकिन कैदी ई ठकठक
के अवाज के कउनो प्रकार से गति करके जवाब नयँ देलकइ । तब साहूकार सवधानी से दरवाजा
के सील तोड़के ताला में कुंजी घुसइलकइ । जंगियाल
ताला एगो अवाज के साथ खुल गेलइ,
आउ दरवाजा चरचरइते खुललइ । साहूकार आशा कइले
हलइ कि ओकरा तुरते अचरज के चीख आउ डेग बढ़ावे के अवाज सुनाय देत, लेकिन तीन मिनट गुजर
गेलइ, आउ दरवाजा के पीछे सब कुछ पहिलहीं जइसन बिलकुल शांति हलइ
। ऊ अन्दर घुस्से के फैसला कर लेलकइ ।
टेबुल के पास में
एगो अइसन अदमी बइठल हलइ, जे सामान्य लोग से बिलकुल भिन्न हलइ । ई एगो कंकाल हलइ, जेकर
देह के चमड़ी हड्डी से चिपकल हलइ, केशिया औरत के नियन बहुत लमगर आउ दढ़िया जटाल हलइ ।
ओकर चेहरवा पीयर आउ जरी मटमैला हलइ, गलवा में गड्ढा पड़ गेले हल, पीठिया लमगर आउ पतरा
हलइ आउ हथवा, जेकर सहारे अपन झोंटेदार सिर के पकड़ले हलइ, एतना नाजुक आउ खराब हलइ, कि
ओकरा देखे में डर लगऽ हलइ । सिर के केश जाहाँ-ताहाँ उज्जर हो गेले हल, आउ ओकर बुढ़ाल
मरियल चेहरा देखके केकरो ई विश्वास नयँ होते हल कि ऊ अभी चालसे साल के हइ । ऊ सुत्तल
हलइ ... । ओकर झुक्कल सिर के सामने टेबुल पर कागज के एगो पन्ना पड़ल हलइ, जेकरा पर सुन्दर
अक्षर में कुछ लिक्खल हलइ ।
साहूकार सोचलकइ -
"बेचारा ! सुत्तल हकइ आउ शायद सपना में बीस लाख देखब करऽ हइ ! आउ खाली हमरा ई
अधमरू अदमी के पकड़के बिछौनमा पर पटक देबे के हइ, तकिया से ओकर गला दबा देवे के, आउ
दक्ष से दक्ष व्यक्ति भी हिंसात्मक मौत के कोय लक्षण नयँ पा सकतइ । लेकिन पहिले पढ़
तो लिअइ कि ऊ कीऽ लिखलके ह ।"
साहूकार टेबुल पर
से ऊ पन्ना उठा लेलकइ आउ पढ़लकइ - "बिहान 12 बजे दिन में हमरा अजादी मिल जात आउ
लोग से हिल्ले-मिल्ले के अधिकार । लेकिन एकरा से पहिले कि हम ई कोठरी छोड़ूँ आउ सूरज
के दर्शन करूँ, हम तोहरा कुछ बतावे लगी चाहऽ हूँ । शुद्ध अन्तरात्मा से आ भगमान के
सामने, जे हमरा देखब करऽ हका, हम घोषणा करऽ हियो कि हमरा अजादी, जिनगी, आउ ऊ सब कुछ
से, जे तोहर कितब्बन में संसार के निम्मन चीज बतावल गेले ह, घृणा हके
।
पनरह साल तक हम ध्यानपूर्वक
पार्थिव जीवन के अध्ययन कइलूँ । ई सच हइ कि हम न तो पृथ्वी के देखलूँ, न लोग के, लेकिन
तोहर कितब्बन में सुरस मधु के पान कइलूँ, गीत गइलूँ, जंगल में हिरन आउ भयंकर सूअर के
शिकार कइलूँ, औरतियन से प्रेम कइलूँ ... । तोर प्रतिभावान कवियन द्वारा रचल बादल जइसे
उड़े वली परियन हमरा पास रात में आवऽ हल आउ हमर कनमा में फुसफुसाके विचित्र-विचित्र
कथा सुनावऽ हल, जेकरा से हमर मन में मस्ती छा गेल ह । तोहर कितब्बन में हम एलबोरुस
आउ मोनब्लान के चोटी पर चढ़लूँ आउ हुआँ से देखलूँ कि सूरज कइसे उदित होवऽ हइ आउ कइसे
सँझिया खनी अकाश, समुन्दर आउ पहाड़ के चोटी के सुनहला बना दे हइ । हुआँ से हम देखलूँ
कि कइसे बादल के चीर के बिजली हमर उपरे चमकऽ हल । हम देखलूँ हँ - हरियर-हरियर जंगल,
खेत, नद्दी, झील, शहर । हम सायरन के गीत सुनलूँ, आउ गरेड़िया के बाँसुरी वादन । हम सुन्दर
शैतान के डैना के स्पर्श कइलूँ हँ, जे भगमान के बारे में चर्चा करे खातिर हमरा भिर
उड़के आवऽ हल ... । तोहर कितब्बन में हम अगाध पताल में कूदके गेलूँ, चमत्कार कइलूँ,
हत्या कइलूँ, कइएक शहर के जला देलूँ, नयका-नयका धरम के प्रचार कइलूँ, कइए गो समुच्चे
के समुच्चे राज्य जीत लेलूँ ...
तोहर कितब्बन से हमरा अकलमंदी मिल्लल । सदियन
से जे अथक मानवीय विचार रचल गेले ह,
ऊ सब हमर खोपड़ी में एगो छोट्टे गो पिंड (लोंदा) के रूप में संकुचित होल हकइ । हम
जानऽ हूँ कि हम तोहन्हीं सब्भे से अधिक अकलमंद हकूँ । आउ हमरा तोहर कितब्बन
से घृणा हके, संसार के सब सुख-सुविधा
आउ बुद्धिमानी से घृणा हके । सब कुछ शून्य, अस्थायी,
नाजुक, मायामय आउ मृगतृष्णा
जइसन भ्रामक हके । तूँ भले अभिमानी,
बुद्धिमान आउ सुन्दर होवऽ,
लेकिन मृत्यु तोरा पृथ्वी के सतह से भूमिगत चुहवन नियन मेटा देतो, आउ तोहर पीढ़ी, इतिहास, तोहर प्रतिभावान लोग
के अमरता - सब कुछ बरफ नियन जम जइतो, चाहे पृथ्वी के गोला के साथ-साथ जल जइतो ।
तूँ पगला गेलऽ ह आउ
गलत रस्ता पर जा रहलऽ ह । झूठ के तूँ सच समझ रहलऽ ह आउ कुरूपता के सुन्दरता । तोरा
अचरज होतो, अगर कउनो कारणवश बेंग आउ बिछौती अचानक सेब आउ संतरा के फल के छोड़के पेड़
पर बढ़े लगइ, चाहे गुलाब एगो पसेना से लथपथ घोड़ा नियन गन्ध देवे लगइ । ओइसीं हमरा तोरा
पर अचरज हो रहल ह कि तूँ स्वर्ग के बदले में मृत्युलोक लेब करऽ ह । हम तोरा समझे लगी
नयँ चाहऽ ही ।
ई वास्तव में साबित
करे लगी कि हमरा तोर रहन-सहन से केतना घृणा हको, हम बीस लाख के परित्याग करऽ हियो,
जेकरा हम कभी स्वर्ग नियन सुखकारी समझके ओकरा बारे सपना देखऽ हलूँ, आउ जेकरा से अभी
हमरा घृणा हके । ऊ पइसा के अधिकार से अपना के वंचित करे खातिर हम नियत काल से पाँच
घंटा पहिलहीं निकस के चल जइबो आउ ई तरह से कइल करार के तोड़ देबो ... "
ई सब पढ़के साहूकार
पनमा के टेबुल पर रख देलकइ, ऊ विचित्र व्यक्ति के सिर पर चुम्बन लेलकइ, फेर कन्ने लगलइ
आउ बहिर्गृह से बहरा गेलइ । आउ कउनो बखत, हियाँ तक कि शेयर-दलालियो में जब भारी घाटा
सहे पड़ले हल, ऊ खुद्दे लगी एतना घृणा के अनुभव नयँ कइलके हल,
जेतना अभी । घर पर आके ऊ बिछौना पर पड़ गेलइ, लेकिन चिंता आउ आँसू से बहुत देर तक ओकरा
नीन नयँ अइलइ ।
अगले दिन पहरेदार
सब, जेकर चेहरा पीयर पड़ गेले हल, ओकरा भिर दौड़ल आके सूचना देते गेलइ कि ओकन्हीं ऊ अदमी,
जे बहिर्गृह में रह रहले हल, खिड़किया से होके रेंगके बगिया में घुस गेलइ, आउ गेटवा
तक चल गेलइ आउ बाद में कहीं छिप गेलइ । साहूकार नौकरवन साथे तुरते बहिर्गृह में गेलइ
आउ अपन कैदी के पलायन के बारे निश्चय कइलकइ । फालतू के अफवाह आउ खुसुर-फुसुर से बच्चे
खातिर ऊ टेबुल पर के पन्ना उठा लेलकइ, जेकरा में बीस लाख के परित्याग के उल्लेख हलइ,
आउ घर वापिस आके एगो अदाह्य (fireproof) कपाट में रखके ताला जड़ देलकइ ।
प्रथम प्रकाशित – 1889